02009A0303(01) — FI — 02.12.2019 — 002.001

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.

Muutettu:









▼B

NORSUNLUURANNIKON SEKÄ EUROOPAN YHTEISÖN

ja sen jäsenvaltioiden välinen ensivaiheen talouskumppanuussopimus

SISÄLLYSLUETTELO JOHDANTO I OSASTO: TAVOITTEET II OSASTO: KEHITYSKUMPPANUUS III OSASTO: TAVAROIDEN KAUPPAJÄRJESTELMÄ 1 LUKU Tullit ja muut kuin tariffitoimenpiteet 2 LUKU: Kaupan suojaaminen 3 LUKU: Tullimenettelyt ja kauppaa koskevat helpotukset 4 LUKU: Kaupan tekniset esteet sekä terveys- ja asvinsuojelutoimet IV OSASTO: PALVELUT, INVESTOINNIT JA KAUPPAAN LIITTYVÄT SÄÄNNÖT V OSASTO: RIITOJEN ESTÄMINEN JA RATKAISEMINEN 1 LUKU: Tavoite ja soveltamisala 2 LUKU: Neuvottelut ja sovittelu 3 LUKU: Riitojen ratkaisumenettelyt 4 LUKU: Yleiset määräykset VI OSASTO: YLEISET POIKKEUKSET VII OSASTO: INSTITUTIONAALISET, YLEISET JA LOPPUMÄÄRÄYKSET







NORSUNLUURANNIKON TASAVALTA, sekä BELGIAN KUNINGASKUNTA, BULGARIAN TASAVALTA, TŠEKIN TASAVALTA, TANSKAN KUNINGASKUNTA, SAKSAN LIITTOTASAVALTA, VIRON TASAVALTA, IRLANTI HELLEENIEN TASAVALTA, ESPANJAN KUNINGASKUNTA, RANSKAN TASAVALTA, ITALIAN TASAVALTA, KYPROKSEN TASAVALTA, LATVIAN TASAVALTA, LIETTUAN TASAVALTA, LUXEMBURGIN SUURHERTTUAKUNTA, UNKARIN TASAVALTA, MALTA, ALANKOMAIDEN KUNINGASKUNTA, ITÄVALLAN TASAVALTA, PUOLAN TASAVALTA, PORTUGALIN TASAVALTA, ROMANIA, SLOVENIAN TASAVALTA, SLOVAKIAN TASAVALTA, SUOMEN TASAVALTA, RUOTSIN KUNINGASKUNTA, ISON-BRITANNIAN JA POHJOIS-IRLANNIN YHDISTYNYT KUNINGASKUNTA, sekä EUROOPAN YHTEISÖ, jotka JOHDANTO OTTAVAT HUOMIOON Cotonoussa 23 päivänä kesäkuuta 2000 allekirjoitetun ja Luxemburgissa 25 päivänä kesäkuuta 2005 tarkistetun Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen, jäljempänä ’Cotonoun sopimus’; OTTAVAT HUOMIOON, että Cotonoun sopimuksen mukainen kauppaa koskeva siirtymävaiheen etuuskohtelu päättyy 31 päivänä joulukuuta 2007; OTTAVAT HUOMIOON Cotonoun sopimuksen mukaisten siirtymävaiheen kauppaetujen päättymisestä osapuolten väliseen kauppaan mahdollisesti aiheutuvan kielteisen vaikutuksen, jos Maailman kauppajärjestön (WTO) sääntöjen mukaista sitä seuraavaa sopimusta ei ole olemassa 1 päivänä tammikuuta 2008; TUNNUSTAVAT sen vuoksi, että tarvitaan ensivaiheen talouskumppanuussopimus, joka turvaa osapuolten taloudelliset ja kaupalliset edut; OTTAVAT HUOMIOON osapuolten halun vahvistaa talous- ja kauppasuhteitaan sekä luoda kumppanuuteen ja yhteistyöhön perustuvat kestävät suhteet; OTTAVAT HUOMIOON osapuolten sitoutumisen kansainvälistä kauppaa ohjaaviin periaatteisiin ja sääntöihin, erityisesti niihin, jotka sisältyvät vuoden 1994 tullitariffeja ja kauppaa koskevaan yleissopimukseen (GATT 1994 -sopimus) ja muihin Maailman kauppajärjestön perustamisesta tehdyn sopimuksen (WTO:n perustamissopimus) liitteenä oleviin monenvälisiin sopimuksiin, ja tarpeeseen soveltaa niitä avoimesti ja syrjimättömästi; VAHVISTAVAT sitoutuneensa kunnioittamaan ihmisoikeuksia, demokraattisia periaatteita ja oikeusvaltioperiaatetta, jotka muodostavat Cotonoun sopimuksen olennaiset tekijät, sekä noudattamaan hyvää hallintotapaa, joka on Cotonoun sopimuksen perustekijä; OTTAVAT HUOMIOON tarpeen edistää ja jouduttaa Länsi-Afrikan valtioiden taloudellista, kulttuurista ja yhteiskunnallista kehitystä, jotta tuetaan rauhaa ja turvallisuutta ja edistetään vakaata ja demokraattista poliittista ympäristöä; OTTAVAT HUOMIOON, että osapuolet pitävät tärkeinä kansallisesti sovittuja kehitystavoitteita ja Yhdistyneiden Kansakuntien vahvistamia vuosituhannen kehitystavoitteita; VAHVISTAVAT UUDELLEEN sitoumuksensa pyrkiä yhdessä Cotonoun sopimuksella vahvistettujen tavoitteiden saavuttamiseen; näitä ovat köyhyyden poistaminen, kestävä kehitys sekä Afrikan, Karibian ja Tyynenmeren valtioiden ryhmän (AKT-valtiot) asteittainen integroituminen maailmantalouteen; HALUAVAT luoda uusia mahdollisuuksia työllistymiseen, houkutella investointeja sekä parantaa elinolosuhteita osapuolten alueella ja edistää samalla kestävää kehitystä; OTTAVAT HUOMIOON olemassa olevien perinteisten yhteyksien merkityksen ja erityisesti Euroopan yhteisön ja sen jäsenvaltioiden sekä Länsi-Afrikan valtioiden väliset läheiset historialliset, poliittiset ja taloudelliset siteet; TUNNUSTAVAT ne taloudellisen ja yhteiskunnallisen kehityksen erot, joita on Länsi-Afrikan valtioiden sekä Euroopan yhteisön välillä; OVAT VAKUUTTUNEET siitä, että tällä sopimuksella saadaan aikaan uusi ja entistä myönteisempi ympäristö niiden välisille suhteille talouden hallinnon, kaupan ja investointien alalla sekä luodaan uusia kasvu- ja kehitysmahdollisuuksia; TUNNUSTAVAT kehitysyhteistyön tärkeän aseman tämän sopimuksen täytäntöönpanossa; ODOTTAVAT kattavan talouskumppanuussopimuksen tekemistä Länsi-Afrikan ja Euroopan unionin välillä, minkä on määrä varmistaa Länsi-Afrikan alueen kestävä ja sujuva kehittyminen ja yhdentyminen; VAHVISTAVAT UUDELLEEN sitoutuneensa tukemaan Länsi-Afrikan valtioiden alueellista yhdentymisprosessia, ja erityisesti edistämään alueellista taloudellista yhdentymistä keskeisenä välineenä niiden yhdentymisessä maailmantalouteen, auttamalla niitä kohtaamaan maailmanlaajuistumisen haasteet sekä saavuttamaan sen tavoitteena olevan taloudellisen ja sosiaalisen kehityksen; OVAT SOPINEET SEURAAVISTA MÄÄRÄYKSISTÄ:







I OSASTO

TAVOITTEET

1 artikla

Ensivaiheen sopimus

Tällä sopimuksella vahvistetaan ensivaiheen puitteet talouskumppanuussopimusta varten.

2 artikla

Tavoitteet

Tämän sopimuksen tavoitteet ovat seuraavat:

a) antaa Norsunluurannikko-osapuolelle mahdollisuus hyötyä helpommasta markkinoille pääsystä, jonka EY-osapuoli on myöntänyt talouskumppanuussopimusneuvottelujen yhteydessä, ja välttää näin Norsunluurannikon ja Euroopan yhteisön välisen kaupan häiriintyminen, kun Cotonoun sopimuksen mukaisen siirtymävaiheen kauppajärjestelmän voimassaolo päättyy 31 päivänä joulukuuta 2007 ja kunnes täysimittainen talouskumppanuussopimus on tehty;

b) luoda perusta sellaisen talouskumppanuussopimuksen neuvottelemista varten, jonka avulla tuetaan köyhyyden vähentämistä, edistetään alueellista yhdentymistä, taloudellista yhteistyötä ja hyvää hallintotapaa Länsi-Afrikassa ja parannetaan Länsi-Afrikan valmiuksia kauppapolitiikassa ja kauppaan liittyvissä kysymyksissä;

c) edistää Länsi-Afrikan jouheaa ja asteittaista yhdentymistä maailmantalouteen sen poliittisten valintojen ja kehitystä koskevien painopisteiden mukaisesti;

d) vahvistaa osapuolten nykyisiä suhteita solidaarisuuden ja molemminpuolisen edun pohjalta;

e) laatia GATT 1994 -sopimuksen XXIV artiklan mukainen sopimus.







II OSASTO

KEHITYSKUMPPANUUS

3 artikla

Tämän sopimuksen puitteissa tapahtuva kehitysyhteistyö

Osapuolet sitoutuvat tekemään yhteistyötä pannakseen täytäntöön tämän sopimuksen ja auttamaan Norsunluurannikko-osapuolta talouskumppanuussopimuksen tavoitteiden saavuttamisessa. Tämä yhteistyö on rahoitusta koskevaa ja muunlaista.

4 artikla

Tämän sopimuksen puitteissa tapahtuva kehitysrahoitusyhteistyö

1. Taloudellista ja alueellista yhteistyötä ja yhdentymistä koskevat Cotonoun sopimuksen määräykset pannaan täytäntöön, jotta tästä sopimuksesta voidaan saada mahdollisimman suuri hyöty.

2. Tämän sopimuksen täytäntöönpanoa tukeva Euroopan yhteisön ( 1 ) rahoitus, joka liittyy Norsunluurannikko-osapuolen ja Euroopan yhteisön väliseen kehitysyhteistyöhön, toteutetaan Cotonoun sopimuksessa vahvistettujen asianomaisten sääntöjen ja menettelyjen, erityisesti Euroopan kehitysrahaston (EKR) ohjelmasuunnittelumenettelyjen, muodostamissa sekä Euroopan unionin yleisestä talousarviosta rahoitettavien soveltuvien välineiden puitteissa. Tässä yhteydessä eräs painopiste on tämän sopimuksen täytäntöönpanolle annettava tuki.

3. Euroopan yhteisön jäsenvaltiot sitoutuvat yhteisesti tukemaan kukin oman kehityspolitiikkansa ja omien kehitysvälineidensä avulla sekä avun tehokkuuden ja täydentävyyden periaatteiden mukaisesti kehitysyhteistyötä, joka koskee alueellista talousyhteistyötä ja tämän sopimuksen täytäntöönpanoa sekä kansallisella että alueellisella tasolla.

4. Osapuolet tekevät yhteistyötä helpottaakseen muiden sellaisten lahjoittajien osallistumista, jotka ovat valmiit tukemaan Norsunluurannikko-osapuolen pyrkimyksiä tämän sopimuksen mukaisten tavoitteiden saavuttamiseksi.

5. Osapuolet tunnustavat alueellisten rahoitusjärjestelmien, esimerkiksi kyseisen alueen itseään varten perustaman talouskumppanuussopimukseen liittyvän alueellisen rahaston, hyödyllisyyden pyrittäessä kanavoimaan rahoitusta alueellisesti ja kansallisesti sekä toteuttamaan tämän sopimuksen mukaiset liitännäistoimenpiteet tehokkaasti. Toteutuksen yksinkertaistamiseksi, tehostamiseksi ja nopeuttamiseksi Euroopan yhteisö sitoutuu kanavoimaan tukensa joko alueen omien rahoitusjärjestelmien kautta tai tämän sopimuksen osapuolena olevien maiden valitsemien järjestelmien kautta Cotonoun sopimuksessa määrättyjä sääntöjä ja menettelyjä noudattaen sekä Pariisin julistukseen kuuluvien avun tuloksellisuuden periaatteiden mukaisesti.

6. Osapuolet sitoutuvat tekemään rahoitus- ja muuta yhteistyötä 5, 6, 7 ja 8 artiklassa määritellyillä aloilla tämän artiklan 1–5 artiklan määräyksiä täytäntöön pantaessa.

5 artikla

Liiketoimintaympäristö

Osapuolet katsovat, että liiketoimintaympäristö on talouskehityksen keskeinen osatekijä ja että tämän sopimuksen määräysten avulla pyritään myötävaikuttamaan tämän yhteisen tavoitteen saavuttamiseen. Norsunluurannikko, joka on allekirjoittanut Afrikan kauppaoikeutta yhtenäistävän järjestön (OHADA) perussopimuksen, sitoutuu panemaan täytäntöön mainitun perussopimuksen määräykset.

Osapuolet sitoutuvat 4 artiklan määräysten mukaisesti jatkuvasti parantamaan liiketoimintaympäristöä.

6 artikla

Sääntöjen täytäntöönpanon tukeminen

Osapuolet ovat yhtä mieltä siitä, että tämän sopimuksen tavoitteiden saavuttamiseksi on välttämätöntä ottaa käyttöön kauppaan liittyvät säännöt, joiden yhteistyöalat eritellään tämän sopimuksen eri luvuissa. Tämän alan yhteistyö pannaan täytäntöön 4 artiklassa määrättyjen yksityiskohtaisten sääntöjen mukaisesti.

7 artikla

Tuotannonalojen vahvistaminen ja kehittäminen

Tämän sopimuksen täytäntöönpanon yhteydessä osapuolet vahvistavat valmiutensa edistää tämän sopimuksen soveltamisalaan kuuluvien Norsunluurannikon tuotannonalojen kilpailukyvyn kehittämistä.

Osapuolet sopivat tekevänsä yhteistyötä 4 artiklan määräysten mukaisesti ja yhteistyövälineiden avulla sekä tukevansa seuraavia kohteita:

— yksityisen sektorin muutosprosessi ottaen huomioon tällä sopimuksella luodut uudet taloudelliset mahdollisuudet;

— kehittämisstrategioiden määrittäminen ja täytäntöönpano;

— yksityisen sektorin toimintaedellytysten ja 5 ja 6 artiklassa tarkoitetun liiketoimintaympäristön parantaminen;

— osapuolten yksityisten sektorien välisen kumppanuuden edistäminen.

8 artikla

Yhteistyö verotuksen sopeutusta koskevissa kysymyksissä

1. Osapuolet tunnustavat haasteet, joita Norsunluurannikolle voi aiheutua, kun tulleja poistetaan tai alennetaan merkittävästi tämän sopimuksen mukaisesti, ja sopivat aloittavansa vuoropuhelun ja yhteistyön tällä alalla.

2. Tässä sopimuksessa sopimansa tullien purkamista koskevan aikataulun perusteella osapuolet sopivat aloittavansa perusteellisen vuoropuhelun niistä toteutettavista verotuksen mukauttamista koskevista toimenpiteistä, joiden avulla voidaan myöhemmin palauttaa Norsunluurannikon julkistalouden tasapaino.

3. Osapuolet sopivat tekevänsä yhteistyötä 4 artiklan määräysten puitteissa erityisesti edistämällä tukitoimenpiteitä seuraavilla aloilla:

a) merkittävä tuki nettoverovaikutuksen kompensointiin annettava merkittävä tuli, jolla täydennetään täysimääräisesti verouudistuksia

b) verouudistuksen tukeminen alalla käytävän vuoropuhelun yhteydessä.

9 artikla

Yhteistyö kansainvälisillä foorumeilla

Osapuolet pyrkivät tekemään yhteistyötä kaikilla kansainvälisillä foorumeilla, joilla käsitellään tämän kumppanuuden kannalta merkittäviä kysymyksiä.







III OSASTO

TAVAROIDEN KAUPPAJÄRJESTELMÄ







1 LUKU

Tullit ja muut kuin tariffitoimenpiteet

10 artikla

Tullit

1. Tullilla tarkoitetaan mitä tahansa tavaroiden tuonnissa tai viennissä tai niiden yhteydessä kannettavaa veroa tai muuta maksua, sellaisina kuin niistä määrätään Maailman kauppajärjestön säännöissä.

Tämän määräyksen ei ole tulkittava soveltuvan sisäisiin tai vaikutukseltaan sellaisia vastaaviin maksuihin, jotka kannetaan alueelta poistuttaessa.

2. Perustulli, josta tässä sopimuksessa vahvistetut peräkkäiset tullinalennukset lasketaan, on kunkin tuotteen osalta se, joka on määritelty kunkin osapuolen tullien purkamista koskevassa aikataulussa.

11 artikla

Palkkiot ja muut maksut

Osapuolet vahvistavat sitoumuksensa noudattaa GATT 1994 -sopimuksen VIII artiklan määräyksiä.

12 artikla

Norsunluurannikolta peräisin oleviin tuotteisiin sovellettavat tullit

Norsunluurannikolta peräisin olevat tuotteet tuodaan EY-osapuoleen tullitta, lukuun ottamatta liitteessä 1 esitettyjä tuotteita siinä määritellyin edellytyksin.

13 artikla

EY-osapuolesta peräisin oleviin tuotteisiin sovellettavat tullit

Norsunluurannikolle tuotaviin EY-osapuolesta peräisin oleviin tuotteisiin sovellettavat tullit poistetaan tai alennetaan liitteessä 2 olevan tullien purkamista koskevan aikataulun mukaisesti.

14 artikla

Alkuperäsäännöt

1. Ilmauksella ’peräisin oleva’ tai ’alkuperätuote’ tarkoitetaan tässä luvussa sellaisia tavaroita, jotka täyttävät osapuolten alueella 1 päivänä tammikuuta 2008 voimassa olevat alkuperäsäännöt.

2. Osapuolet hyväksyvät viimeistään 31 päivänä heinäkuuta 2008 alkuperäsääntöjä koskevan yhteisen vastavuoroisen järjestelmän, joka perustuu Cotonoun sopimuksen mukaisiin alkuperäsääntöihin ja jossa on määrä yksinkertaistaa näitä sääntöjä ottamalla huomioon Norsunluurannikko-osapuolen kehitystavoitteet. Tämä uusi järjestelmä sisällytetään tähän sopimukseen talouskumppanuussopimuskomitean päätöksellä. Jos osapuolet eivät pääse keskenään yhteisymmärrykseen, voimassa on se järjestelmä, joka on Norsunluurannikon kannalta edullisin, kun verrataan voimassa olevaa EY-osapuolen järjestelmää ja parannettuja Cotonoun sopimukseen perustuvia sääntöjä keskenään.

3. Viimeistään kolmen vuoden kuluttua tämän sopimuksen voimaantulopäivästä osapuolet tarkistavat alkuperäsääntöjä koskevat voimassa olevat määräykset, jotta alkuperän määrittämisessä käytettyjä käsitteitä ja menetelmiä voidaan yksinkertaistaa ottamalla huomioon Norsunluurannikon kehitystavoitteet Länsi-Afrikan vastaavien tavoitteiden mukaisesti. Tämän tarkistuksen yhteydessä osapuolet ottavat huomioon teknologian kehityksen, tuotantoprosessit ja kaikki muut tekijät, mukaan lukien vireillä olevat alkuperäsääntöjä koskevat uudistukset, jotka voivat edellyttää muutoksia neuvoteltuun vastavuoroiseen järjestelmään. Kaikki muutokset tai korvaukset tehdään talouskumppanuussopimuskomitean päätöksellä.

15 artikla

Vallitsevan tilan säilyttäminen

1. Osapuolten välisessä kaupassa ei tämän sopimuksen voimaantulopäivästä alkaen oteta käyttöön uusia tuontitulleja eikä nykyisin käytössä olevia tuontitulleja koroteta.

2. Sen estämättä, mitä 1 kohdassa määrätään, Norsunluurannikko voi 31 päivään joulukuuta 2011 asti tarkistaa Euroopan yhteisöstä peräisin oleviin tavaroihin soveltamiaan perustulleja, kun otetaan lopullisesti käyttöön Länsi-Afrikan valtioiden talousyhteisön (ECOWAS) yhteinen ulkoinen tullitariffi, edellyttäen että näiden tullien yhteisvaikutus ei ole suurempi kuin liitteessä 2 mainittujen tullien yhteisvaikutus. Talouskumppanuussopimuskomitea muuttaa liitettä 2 tämän mukaisesti.

16 artikla

Viennin yhteydessä kannettavat tullit, verot ja muut palkkiot ja maksut

1. Osapuolten välisessä kaupassa ei tämän sopimuksen voimaantulopäivästä alkaen oteta käyttöön uusia vientitulleja tai vaikutukseltaan niitä vastaavia maksuja eikä jo käytössä olevia koroteta.

2. Poikkeuksellisissa olosuhteissa, jos Norsunluurannikko-osapuoli voi osoittaa, että on erityisiä tarpeita saada tuloja, suojella kehityksensä alkuvaiheessa olevaa toimialaa tai suojella ympäristöä, se voi EY-osapuolta kuultuaan ottaa väliaikaisesti käyttöön vientitulleja tai vaikutukseltaan niitä vastaavia maksuja rajalliselle määrälle ylimääräisiä tavaroita tai korottaa jo käytössä olevia.

3. Osapuolet sopivat, että tämän artiklan määräyksiä tarkastellaan uudelleen talouskumppanuussopimuskomiteassa viimeistään kolmen vuoden kuluttua tämän sopimuksen voimaantulosta ottamalla täysimääräisesti huomioon niiden vaikutukset Norsunluurannikko-osapuolen talouden kehittymiseen ja monipuolistumiseen.

17 artikla

Vapaakauppasopimuksista johtuva etuuskohtelu

1. Tämän luvun piiriin kuuluvien alojen osalta EY-osapuoli myöntää Norsunluurannikko-osapuolelle sellaisen etuuskohtelun, joka saattaa johtua siitä, että EY-osapuolesta tulee kolmansien osapuolten kanssa tehdyn vapaakauppasopimuksen osapuoli tämän sopimuksen allekirjoittamisen jälkeen.

2. Tämän luvun piiriin kuuluvien alojen osalta Norsunluurannikko-osapuoli myöntää EY-osapuolelle sellaisen etuuskohtelun, joka saattaa johtua siitä, että Norsunluurannikko-osapuolesta tulee jonkin merkittävän kauppakumppanin kanssa tehdyn vapaakauppasopimuksen osapuoli tämän sopimuksen allekirjoittamisen jälkeen.

3. Jos Norsunluurannikko-osapuoli saa joltakin merkittävältä kauppakumppanilta kohtelun, joka on huomattavasti edullisempi kuin EY-osapuolen tarjoama kohtelu, osapuolet aloittavat neuvottelut ja päättävät yhdessä 2 kohdan määräysten täytäntöönpanosta.

4. Tämän luvun määräyksiä ei voida tulkita siten, että ne velvoittaisivat osapuolia myöntämään vastavuoroisesti etuuskohteluja, joita saatetaan soveltaa siksi, että osapuoli on kolmannen osapuolen kanssa tehdyn vapaakauppasopimuksen osapuoli tämän sopimuksen allekirjoittamispäivänä.

5. Tässä artiklassa tarkoitetaan ’vapaakauppasopimuksella’ sellaista sopimusta, jolla vapautetaan kauppaa huomattavasti ja poistetaan osapuolten välinen syrjintä kokonaan tai vähennetään sitä huomattavassa määrin poistamalla esiintyvät syrjivät toimenpiteet ja/tai kieltämällä uusien syrjivien tai aiempaa syrjivämpien toimenpiteiden käyttöönotto joko tämän sopimuksen voimaan tullessa tai kohtuullisen aikataulun mukaisesti.

6. Tässä artiklassa tarkoitetaan ’merkittävällä kauppakumppanilla’ mitä tahansa kehittynyttä maata taikka sellaista maata, jonka osuus maailmankaupasta on enemmän kuin yksi (1) prosentti sinä vuonna, joka edeltää 2 kohdassa mainitun vapaakauppasopimuksen voimaantuloa, tai mitä tahansa sellaisten maiden ryhmää, joiden vuotuinen osuus maailmankaupasta erikseen tai yhdessä taikka vapaakauppasopimuksen avulla on enemmän kuin puolitoista (1,5 ) prosenttia sinä vuonna, joka edeltää 2 kohdassa mainitun vapaakauppasopimuksen voimaantuloa ( 2 ).

18 artikla

Määrällisten rajoitusten kieltäminen

Sen estämättä, mitä 23, 24 ja 25 artiklassa määrätään, tämän sopimuksen tullessa voimaan poistetaan kaikki osapuolten väliseen kauppaan vaikuttavat tuontia tai vientiä koskevat kiellot tai rajoitukset, lukuun ottamatta 11 artiklassa tarkoitettuja tulleja, veroja, palkkioita ja muita maksuja, riippumatta siitä, onko ne saatettu voimaan kiintiöiden, tuonti- tai vientilisenssien tai muiden toimenpiteiden muodossa. Uusia toimenpiteitä ei saa ottaa käyttöön.

19 artikla

Kansallinen kohtelu sisäisen verotuksen ja sääntelyn alalla

1. Toisen osapuolen alueelta peräisin oleviin tuotaviin tuotteisiin ei saa soveltaa suoraan tai välillisesti minkään tyyppisiä sisäisiä veroja tai muita sisäisiä maksuja, jotka ylittävät vastaaviin kotimarkkinatuotteisiin suoraan tai välillisesti sovellettavat verot ja maksut. Lisäksi kumpikin osapuoli pidättyy soveltamasta millään muulla tavoin sisäisiä veroja tai muita sisäisiä maksuja kotimarkkinatuotannon suojaamiseksi.

2. Toisen osapuolen alueelta peräisin oleville tuotaville tuotteille myönnetään kohtelu, joka on vähintään yhtä suotuisa kuin se, joka myönnetään samankaltaisille kotimarkkinatuotteille niiden lakien, asetusten ja vaatimusten osalta, jotka koskevat niiden myyntiä, myyntiin tarjoamista, ostoa, kuljetusta, jakelua tai käyttöä kotimarkkinoilla. Tämän kohdan määräykset eivät estä soveltamasta erilaisia sisäisiä kuljetusmaksuja, jotka perustuvat yksinomaan kuljetusvälineen taloudelliseen toimintaan eivätkä tuotteen alkuperään.

3. Alkuperäsääntöjä koskevien määräysten estämättä kumpikin osapuoli pidättyy asettamasta tai pitämästä voimassa tuotteiden sekoittamiseen, jalostamiseen tai käyttöön tiettyinä määrinä tai määräosuuksina liittyviä sisäisiä rajoituksia, jotka edellyttävät suoraan tai välillisesti, että tietty mainitun rajoituksen alaisen tuotteen määrä tai määräosuus hankitaan kotimarkkinoilla sijaitsevasta lähteestä. Lisäksi kumpikin osapuoli pidättyy soveltamasta millään muulla tavoin sisäisiä määrällisiä rajoituksia kotimarkkinatuotantonsa suojaamiseksi.

4. Tämän artiklan määräykset eivät koske julkisia hankintoja säänteleviä lakeja, määräyksiä, menettelyjä ja käytäntöjä.

5. Tämän artiklan määräykset eivät rajoita kaupan suojaamista koskevan 2 luvun soveltamista.

6. Kysymyksissä, jotka koskevat tukien maksamista kansallisille tuottajille, osapuolet tukeutuvat WTO:n sääntöihin.

20 artikla

Elintarviketurva

Jos osoittautuu, että tämän sopimuksen täytäntöönpano johtaa ongelmiin elintarviketurvan takaamiseksi tarvittavien elintarvikkeiden saatavuudessa tai saavutettavuudessa ja jos tällainen tilanne aiheuttaa tai voi aiheuttaa merkittäviä vaikeuksia Norsunluurannikolle, se voi toteuttaa tarvittavia toimenpiteitä 25 artiklassa määrättyjen menettelyiden mukaisesti.

21 artikla

Hallinnollista yhteistyötä koskevat erityismääräykset

1. Osapuolet ovat yhtä mieltä siitä, että hallinnollinen yhteistyö on välttämätöntä tässä luvussa myönnetyn etuuskohtelun täytäntöönpanemiseksi ja valvomiseksi sekä korostavat sitoutuvansa sääntöjenvastaisuuksien ja petosten torjuntaan tullialalla ja siihen liittyvissä asioissa.

2. Jos osapuoli saa puolueettomien tietojen perusteella todisteet siitä, että hallinnollista yhteistyötä on laiminlyöty ja/tai että sääntöjenvastaisuuksia tai petoksia ilmenee, asianomainen osapuoli voi tämän artiklan mukaisesti keskeyttää väliaikaisesti yhdelle tai useammalle tuotteelle myönnetyn etuuskohtelun.

3. Tässä artiklassa tarkoitetaan hallinnollisen yhteistyön laiminlyönnillä muun muassa

a) tuotteen tai tuotteiden alkuperäaseman tarkastamista koskevien velvoitteiden toistuvaa noudattamatta jättämistä;

b) toistuvaa kieltäytymistä tai aiheetonta viivyttelyä alkuperäselvityksen jälkitarkastusta suoritettaessa ja/tai ilmoitettaessa kyseisen tarkastuksen tuloksista;

c) toistuvaa kieltäytymistä tai aiheetonta viivyttelyä luvan myöntämisessä hallinnolliseen yhteistyöhön liittyvien käyntien tekemiseksi asiakirjojen aitouden tai kyseisen etuuskohtelun myöntämisen kannalta merkityksellisten tietojen tarkastamiseksi.

4. Väliaikaisen keskeyttämisen soveltamisen edellytykset ovat seuraavat:

a) Osapuolen, joka on saanut puolueettomien tietojen perusteella todisteet siitä, että hallinnollista yhteistyötä on laiminlyöty ja/tai että sääntöjenvastaisuuksia tai petoksia ilmenee, on ilman aiheetonta viivytystä ilmoitettava talouskumppanuussopimuskomitealle näiden todisteiden saamisesta sekä puolueettomista tiedoista ja aloitettava talouskumppanuussopimuskomiteassa kaikkeen asiaankuuluvaan tietoon ja puolueettomiin todisteisiin perustuvat neuvottelut, jotta löydetään kummankin osapuolen kannalta hyväksyttävissä oleva ratkaisu.

b) Kun osapuolet ovat aloittaneet edellä tarkoitetut neuvottelut talouskumppanuussopimuskomiteassa eivätkä ole löytäneet hyväksyttävissä olevaa ratkaisua kolmen kuukauden kuluessa ilmoituksen tekemisestä, asianomainen osapuoli voi keskeyttää väliaikaisesti kyseisen yhden tai useamman tuotteen etuuskohtelun. Väliaikaisesta keskeyttämisestä on ilmoitettava ilman aiheetonta viivytystä talouskumppanuussopimuskomitealle.

c) Tässä artiklassa tarkoitettu väliaikainen keskeytys ei saa kestää pidempään kuin asianomaisen osapuolen taloudellisten etujen suojaamiseksi on tarpeen. Sen kesto on enintään kuusi kuukautta, mikä voidaan uusia. Etuuskohtelun väliaikaisesta keskeytyksestä on ilmoitettava talouskumppanuussopimuskomitealle välittömästi sen voimaantulon jälkeen. Keskeytyksestä neuvotellaan talouskumppanuussopimuskomiteassa säännöllisin väliajoin, ja ensisijaisena tavoitteena on kumota se heti, kun sen soveltamisen edellytykset eivät enää täyty.

5. Tehdessään tämän artiklan 4 kohdan a alakohdassa tarkoitetun ilmoituksen talouskumppanuussopimuskomitealle asianomaisen osapuolen on julkaistava virallisessa lehdessään ilmoitus maahantuojille. Maahantuojille osoitetussa ilmoituksessa mainitaan, että asianomaisen tuotteen osalta on saatu puolueettomien tietojen perusteella todisteet hallinnollisen yhteistyön laiminlyönnistä ja/tai sääntöjenvastaisuudesta tai petoksesta.

22 artikla

Hallinnollisten virheiden käsittely

Jos toimivaltaiset viranomaiset tekevät virheen viennissä sovellettavien etuuskohtelujärjestelmien hallinnoinnissa ja varsinkin käsitteen ”peräisin olevat” tai ”alkuperätuotteet” määrittelyä ja hallinnollisen yhteistyön menetelmiä koskevien määräysten soveltamisessa ja virhe aiheuttaa vientiin ja tuontiin kohdistuvia seurauksia, seurauksista kärsivä osapuoli voi pyytää talouskumppanuussopimuskomiteaa tarkastelemaan mahdollisuuksia toteuttaa tilanteen korjaamiseksi tarvittavat toimenpiteet.







2 LUKU

Kaupan suojaaminen

23 artikla

Polkumyynti- ja tasoitustoimenpiteet

1. Jollei tämän artiklan määräyksistä muuta johdu, mikään tässä sopimuksessa ei estä EY-osapuolta tai Norsunluurannikkoa hyväksymästä polkumyynti- tai tasoitustoimenpiteitä asiaankuuluvien WTO-sopimusten mukaisesti. Tämän artiklan soveltamista varten alkuperä määritetään osapuolten etuuskohteluun oikeuttamattomien alkuperäsääntöjen mukaisesti.

2. Ennen lopullisten polkumyynti- tai tasoitustullien määräämistä osapuolet harkitsevat mahdollisuutta käyttää rakentavia keinoja, sellaisina kuin niistä määrätään asiaankuuluvissa WTO-sopimuksissa. Tätä tarkoitusta varten ne voivat muun muassa järjestää tarvittavia neuvotteluja.

3. EY-osapuoli ilmoittaa Norsunluurannikolle asianmukaisesti todisteilla tuetun valituksen vastaanottamisesta ennen minkään tutkimuksen käynnistämistä.

4. Tämän artiklan määräyksiä sovelletaan kaikkiin tutkimuksiin, jotka on käynnistetty tämän sopimuksen voimaantulon jälkeen.

5. Tämän artiklan määräyksiin ei sovelleta tämän sopimuksen riitojenratkaisumenettelyä koskevia määräyksiä.

24 artikla

Monenväliset suojatoimenpiteet

1. Jollei tämän artiklan määräyksistä muuta johdu, mikään tässä sopimuksessa ei estä Norsunluurannikkoa ja EY-osapuolta hyväksymästä toimenpiteitä GATT 1994 -sopimuksen XIX artiklan, suojalausekkeista tehdyn sopimuksen ja maataloudesta tehdyn WTO-sopimuksen 5 artiklan mukaisesti. Tämän artiklan soveltamista varten alkuperä määritetään osapuolten etuuskohteluun oikeuttamattomien alkuperäsääntöjen mukaisesti.

2. EY-osapuoli jättää tämän sopimuksen yleisen kehitystavoitteen ja Norsunluurannikon talouden pienen koon vuoksi Norsunluurannikolta tulevan tuonnin sellaisten toimenpiteiden ulkopuolelle, jotka toteutetaan GATT 1994 -sopimuksen XIX artiklan, suojalausekkeista tehdyn sopimuksen ja maataloudesta tehdyn WTO-sopimuksen 5 artiklan mukaisesti, sanotun kuitenkaan rajoittamatta 1 kohdan määräysten soveltamista.

3. Edellä olevan 2 kohdan määräyksiä sovelletaan viiden vuoden ajan tämän sopimuksen voimaantulopäivästä alkaen. Viimeistään 120 päivää ennen tämän ajan päättymistä talouskumppanuussopimuskomitea tarkastelee Norsunluurannikon kehitystarpeet huomioon ottaen kyseisten määräysten täytäntöönpanoa, jotta voidaan selvittää, olisiko niiden soveltamista jatkettava lisäkaudella.

4. Edellä olevan 1 kohdan määräyksiin ei sovelleta tämän sopimuksen riitojenratkaisumenettelyä koskevia määräyksiä.

25 artikla

Kahdenväliset suojatoimenpiteet

1. Osapuoli voi tarkasteltuaan vaihtoehtoisia ratkaisuja toteuttaa tässä artiklassa vahvistettujen edellytysten ja menettelyiden mukaisesti kestoltaan rajattuja suojatoimenpiteitä, joilla poiketaan 12 ja 13 artiklan määräyksistä.

2. Edellä 1 kohdassa mainittuja suojatoimenpiteitä voidaan toteuttaa, jos jonkun toisesta osapuolesta peräisin olevan tuotteen tuonti toisen osapuolen alueelle lisääntyy niin paljon ja sellaisissa olosuhteissa, että tämä aiheuttaa tai uhkaa aiheuttaa:

a) vakavaa vahinkoa samankaltaisen tai suoraan kilpailevan tuotteen kotimaisille tuottajille tuovan osapuolen alueella,

b) häiriöitä jollakin talouden alalla, varsinkin jos nämä häiriöt aiheuttavat vakavia yhteiskunnallisia ongelmia tai vaikeuksia, jotka voivat johtaa tuovan osapuolen taloudellisen tilanteen huomattavaan heikentymiseen, tai

c) häiriötä kyseisen tuotteen kanssa samankaltaisten tai sen kanssa suoraan kilpailevien maataloustuotteiden ( 3 ) markkinoilla tai näiden markkinoiden sääntelymekanismeissa tuovan osapuolen alueella.

3. Tässä artiklassa tarkoitetuilla suojatoimenpiteillä ei ylitetä sitä, mikä on ehdottomasti tarpeen 2, 4 ja 5 kohdassa määritellyn vakavan vahingon tai häiriöiden korjaamiseksi tai estämiseksi. Tuovan osapuolen suojatoimenpiteitä voivat olla ainoastaan yksi tai useampi seuraavista:

a) suspendoidaan kyseiseen tuotteeseen sovellettavan tuontitullin lisäalennus tämän sopimuksen mukaisesti;

b) korotetaan kyseiseen tuotteeseen sovellettava tulli enintään muihin WTO:n jäseniin sovelletun tullin suuruiseksi; ja

c) otetaan käyttöön kyseistä tuotetta koskevat tariffikiintiöt.

4. Rajoittamatta 1 ja 2 kohdan määräysten soveltamista, jos jotain Norsunluurannikolta peräisin olevaa tuotetta tuodaan sellaisina lisääntyneinä määrinä ja sellaisin edellytyksin, että tuonti aiheuttaa tai uhkaa aiheuttaa jonkin edellä 2 kohdan a, b ja c alakohdassa mainituista tilanteista yhdellä tai useammalla EY-osapuolen syrjäisimmillä alueella, EY-osapuoli voi 6–9 kohdassa määriteltyjen menettelyiden mukaisesti toteuttaa edellä 3 kohdassa määrättyjä valvonta- tai suojatoimenpiteitä, jotka rajoittuvat kyseiseen yhteen tai useampaan alueeseen.

a) Jos EY-osapuolesta peräisin olevaa tuotetta tuodaan Norsunluurannikolle sellaisina lisääntyneinä määrinä ja sellaisin edellytyksin, että tuonti aiheuttaa tai uhkaa aiheuttaa jonkin 2 kohdan a, b ja c alakohdassa mainituista tilanteista, Norsunluurannikko voi 6–9 kohdassa määriteltyjen menettelyiden mukaisesti toteuttaa sen alueeseen rajoittuvia valvonta- tai suojatoimenpiteitä.

b) Rajoittamatta 1 ja 2 kohdan määräysten soveltamista Norsunluurannikko voi toteuttaa edellä 3 kohdassa määrättyjä suojatoimenpiteitä, jos EY-osapuolen alueelta peräisin olevaa tuotetta tuodaan sen alueelle sellaisina lisääntyneinä määrinä ja sellaisin edellytyksin, että tuonti aiheuttaa tai uhkaa aiheuttaa häiriötä kehityksensä alkuvaiheessa olevalle toimialalle, joka tuottaa kyseisen tuotteen kanssa samankaltaisia tai sen kanssa suoraan kilpailevia tuotteita.

Tätä määräystä voidaan soveltaa vain kymmenen vuoden ajan tämän sopimuksen voimaantulopäivästä. Tätä määräaikaa voidaan kuitenkin jatkaa osapuolten yhteisellä sopimuksella, jos tätä tavoitetta ei ole toimialan kehityspotentiaalista ja tosiasiallisesti toteutetuista toimista huolimatta saavutettu erityisesti maailmantalouden suhdanteiden tai Norsunluurannikkoon vaikuttavien vakavien häiriöiden vuoksi.

Toimenpiteet on toteutettava 6–9 kohdan määräysten mukaisesti.

6.

a) Tässä artiklassa tarkoitetut suojatoimenpiteet pidetään voimassa ainoastaan sen ajan, joka on tarpeen edellä 2, 4 ja 5 kohdassa määritellyn vakavan vahingon tai häiriöiden estämiseksi tai korjaamiseksi.

b) Tässä artiklassa tarkoitettuja suojatoimenpiteitä sovelletaan enintään kahden vuoden ajan. Jos suojatoimenpiteiden käyttöönottoa edellyttävät olosuhteet vallitsevat tämän jälkeenkin, näitä toimenpiteitä voidaan jatkaa enintään kahden vuoden lisäjaksolla. Jos Norsunluurannikko soveltaa suojatoimenpidettä tai jos EY-osapuoli soveltaa toimenpidettä, joka on rajattu koskemaan yhtä tai useampaa sen syrjäisimmistä alueista, tällaista toimenpidettä voidaan kuitenkin soveltaa enintään neljän vuoden ajan, ja jos suojatoimenpiteiden käyttöönottoa edellyttävät olosuhteet vallitsevat tämän jälkeenkin, toimenpiteitä voidaan jatkaa neljän vuoden lisäjaksolla.

c) Tässä artiklassa tarkoitettuihin suojatoimenpiteisiin, joiden kesto on enemmän kuin yksi vuosi, liitetään selkeät määräykset vahinkojen ja häiriöiden syiden sekä toimenpiteiden asteittaisesta poistamisesta tietyn ennalta määrätyn ajan kuluessa.

d) Tuotteeseen, jonka tuonnissa on aiemmin sovellettu suojatoimenpiteitä, ei saa kohdistaa tässä artiklassa tarkoitettuja suojatoimenpiteitä ainakaan vuoteen aiemman toimenpiteen voimassaolon päättymisestä paitsi poikkeuksellisessa olosuhteissa, jotka annetaan talouskumppanuussopimuskomitean arvioitavaksi.

7. Edellä olevan 1–6 kohdan täytäntöön panemiseksi sovelletaan seuraavia määräyksiä:

a) jos osapuoli katsoo, että jokin 2, 4 ja/tai 5 kohdassa määritellyistä olosuhteista on voimassa, sen on välittömästi annettava asia talouskumppanuussopimuskomitean tarkasteltavaksi;

b) talouskumppanuussopimuskomitea voi antaa tarvittavia suosituksia syntyneiden olosuhteiden korjaamiseksi. Jos talouskumppanuussopimuskomitea ei ole antanut suosituksia olosuhteiden korjaamiseksi tai mitään muuta tyydyttävää ratkaisua ei ole löydetty 30 päivän kuluessa siitä, kun asia annettiin kyseisen komitean tarkasteltavaksi, tuova osapuoli voi päättää soveltuvista toimenpiteistä olosuhteiden korjaamiseksi tämän artiklan mukaisesti;

c) asianomaisen osapuolen on ennen minkään tässä artiklassa määrätyn toimenpiteen toteuttamista tai, jos kyseessä on tämän artiklan 8 kohdan mukainen tapaus, mahdollisimman pian toimitettava talouskumppanuussopimuskomitealle kaikki asiaankuuluvat tiedot, joita tilanteen perusteellinen tarkastelu edellyttää, kun pyritään pääsemään osapuolten hyväksyttävissä olevaan ratkaisuun;

d) suojatoimenpiteitä valittaessa on etusijalle asetettava ne, joiden avulla on mahdollista korjata esiin tullut ongelma tehokkaasti ja nopeasti ja joista on vähiten haittaa tämän sopimuksen moitteettomalle toiminnalle;

e) kaikista tämän artiklan mukaisesti toteutetuista suojatoimenpiteistä on ilmoitettava viipymättä talouskumppanuussopimuskomitealle, jossa niistä neuvotellaan säännöllisin väliajoin, jolloin tavoitteena on erityisesti vahvistaa aikataulu niiden lakkauttamiseksi heti, kun olosuhteet sen sallivat.

8. Jos poikkeusolosuhteet edellyttävät välitöntä toimintaa, asianomainen tuova osapuoli, tapauksen mukaan joko EY-osapuoli tai Norsunluurannikko, voi toteuttaa 3, 4 ja/tai 5 kohdassa tarkoitetut toimenpiteet väliaikaisesti ilman, että 7 kohdan vaatimuksia noudatetaan. Tällaisia toimia voidaan toteuttaa enintään 180 päivän ajan, jos toimenpiteitä toteuttaa EY-osapuoli, ja 200 päivän ajan, jos niitä toteuttaa Norsunluurannikko tai jos EY-osapuolen toteuttamat toimenpiteet rajoittuvat yhteen tai useampaan sen syrjäisimmistä alueista. Näiden väliaikaisten toimenpiteiden kesto lasketaan osaksi ensimmäistä soveltamisaikaa tai jotakin 6 kohdassa määriteltyä lisäjaksoa. Näitä väliaikaisia toimenpiteitä toteutettaessa on otettava huomioon kaikkien osapuolten edut. Asianomaisen tuovan osapuolen on ilmoitettava asiasta toiselle osapuolelle ja sen on välittömästi annettava asia talouskumppanuussopimuskomitean tarkasteltavaksi.

9. Jos tuova osapuoli määrää jollekin tuotteelle hallinnollisen menettelyn, jonka tarkoituksena on nopeasti tarjota tietoja kauppavirroista, jotka voivat aiheuttaa tässä artiklassa tarkoitettuja ongelmia, sen on viipymättä ilmoitettava tästä talouskumppanuussopimuskomitealle.

10. Maailman kauppajärjestön (WTO) perustamissopimukseen ei voida vedota siinä tarkoituksessa, että estetään toista osapuolta toteuttamasta tämän artiklan määräysten mukaisia suojatoimenpiteitä.

26 artikla

Yhteistyö

1. Osapuolet tunnustavat yhteistyön merkityksen kaupan suojaamista koskevissa kysymyksissä.

2. Osapuolet sopivat tekevänsä yhteistyötä 4 artiklan mukaisesti, mihin sisältyy myös tukitoimenpiteiden edistäminen, erityisesti seuraavilla aloilla:

a) sääntelyn ja instituutioiden kehittäminen kaupan suojaamisen varmistamiseksi;

b) valmiuksien kehittäminen tämän sopimuksen mukaisten kaupan suojaamiseen tarkoitettujen keinojen käyttämiseksi.







3 LUKU

Tullimenettelyt ja kauppaa koskevat helpotukset

27 artikla

Tavoitteet

1. Osapuolet tunnustavat tullikysymysten sekä kauppaa koskevien helpotusten merkityksen kehittyvän globaalin kaupankäyntiympäristön kannalta. Osapuolet sopivat tämän alan yhteistyön vahvistamisesta, jotta voidaan varmistaa, että sovellettava lainsäädäntö ja menettelyt sekä asianomaisten viranomaisten hallinnolliset valmiudet vastaavat tehokkaan valvonnan ja kaupan helpottamisen tavoitteita ja että voidaan edistää allekirjoittajamaiden kehitystä ja alueellista yhdentymistä.

2. Osapuolet sopivat, että oikeutettuja poliittisia tavoitteita, turvallisuuteen ja petosten torjuntaan liittyvät tavoitteet mukaan luettuina, ei vaaranneta millään tavoin.

3. Osapuolet sitoutuvat varmistamaan tämän sopimuksen piiriin kuuluvien tavaroiden vapaan liikkuvuuden niiden alueella.

28 artikla

Tulli- ja hallintoyhteistyö

1. Jotta varmistetaan tämän osaston määräysten noudattaminen ja voidaan tehokkaasti vastata 27 artiklassa määriteltyihin tavoitteisiin, osapuolet

a) vaihtavat tietoja tullilainsäädännön ja tullimenettelyjen alalla;

b) kehittävät yhteisiä hankkeita, jotka koskevat tuonti-, vienti- ja kauttakuljetusmenettelyjä sekä liike-elämän toimijoille tarjottavia tehokkaita palveluja;

c) tekevät yhteistyötä tulli- ja muiden kauppamenettelyjen automatisoinnin alalla ja pyrkivät tarvittaessa kehittämään yhteisiä standardeja tietojenvaihtoa varten;

d) omaksuvat aina, kun se on mahdollista, yhteisen kannan kansainvälisissä tullialan järjestöissä, kuten WTO:ssa, Maailman tullijärjestössä (WCO), Yhdistyneissä Kansakunnissa ja YK:n kauppa- ja kehityskonferenssissa (UNCTAD);

e) tekevät yhteistyötä teknisen avun suunnittelussa ja täytäntöönpanossa edistääkseen tullimenettelyihin ja kauppaa koskeviin helpotuksiin liittyviä uudistuksia tämän sopimuksen määräysten mukaisesti; ja

f) edistävät kaikkien asiaankuuluvien virastojen välistä yhteistyötä sekä valtakunnallisesti että maiden välillä.

2. Sen estämättä, mitä 1 kohdassa määrätään, osapuolten viranomaiset antavat toisilleen hallinnollista apua tullikysymyksissä tulliasioissa annettavaa keskinäistä hallinnollista apua koskevan pöytäkirjan määräysten mukaisesti.

29 artikla

Tullilainsäädäntö ja -menettelyt

1. Osapuolet sopivat, että niiden kauppa- ja tullialan lainsäädännön, sääntöjen ja menettelyiden on tukeuduttava kansainvälisiin tullin ja kaupan alalla sovellettaviin välineisiin ja standardeihin, myös tullimenettelyjen yksinkertaistamista ja yhdenmukaistamista koskevan, Kiotossa 18 päivänä toukokuuta 1973 tehdyn yleissopimuksen, sellaisena kuin se on tarkistettuna Brysselissä 26 päivänä kesäkuuta 1999, jäljempänä ’tarkistettu Kioton yleissopimus’, keskeisiin osiin, maailmankaupan turvaamista ja helpottamista koskevaan WCO:n kehysnormistoon, WCO:n tullitietomalliin ja harmonoitua tavarankuvaus- ja koodausjärjestelmää (HS) koskevaan yleissopimukseen.

Osapuolet huolehtivat tavaroiden vapaasta kauttakuljetuksesta alueensa läpi sellaista reittiä pitkin, joka soveltuu parhaiten kauttakuljetukseen.

Mahdollisten rajoitusten, tarkastusten ja vaatimusten on perustuttava oikeutettuihin poliittisiin tavoitteisiin sekä oltava syrjimättömiä ja oikeasuhteisia, ja niitä on sovellettava yhdenmukaisesti.

Osapuolet myöntävät toisen osapuolen alueelle tai alueelta kauttakuljetettaville tavaroille yhtä edullisen kohtelun kuin kotimaisille tavaroille, kun kyseessä on tavaroiden vienti, tuonti ja liikkuminen, sanotun kuitenkaan rajoittamatta lainmukaisten tullitarkastusten jatkamista.

Osapuolet ottavat käyttöön tullivalvonnassa tapahtuvaa kuljetusta koskevia järjestelmiä, jotka mahdollistavat tavaroiden kauttakuljetuksen ilman tullien ja muiden maksujen suorittamisvelvollisuutta edellyttäen, että annetaan asianmukaiset vakuudet.

Osapuolet pyrkivät edistämään ja panemaan täytäntöön alueellisia kauttakuljetusjärjestelyjä, joiden tarkoituksena on vähentää kaupan esteitä.

Osapuolet käyttävät tavaroiden kauttakuljetukseen liittyviä kansainvälisiä standardeita ja välineitä.

Osapuolet varmistavat kaikkien asiaankuuluvien tahojen yhteistyön ja koordinoinnin alueellaan, jotta helpotettaisiin kauttakulkuliikennettä ja edistettäisiin rajatylittävää yhteistyötä.

2. Työskentelytapojen parantamiseksi sekä toiminnan syrjimättömyyden, avoimuuden, tehokkuuden, yhtenäisyyden ja vastuullisuuden periaatteiden takaamiseksi osapuolet:

a) toteuttavat tarvittavat toimenpiteet, joiden tavoitteena on vähentää, yksinkertaistaa ja standardoida tullin ja muiden asiaankuuluvien laitosten vaatimia tietoja ja asiakirjoja;

b) yksinkertaistavat mahdollisuuksien mukaan tullivaatimuksia ja -muodollisuuksia, jotta tavaroiden luovutus ja tulliselvitys olisi nopeaa;

c) huolehtivat tehokkaista, ripeistä ja syrjimättömistä menettelyistä, joilla turvataan muutoksenhakuoikeus sellaisiin tullin hallinnollisiin toimiin ja päätöksiin, jotka vaikuttavat tavaroiden tuontiin, vientiin tai kauttakuljetukseen. Näiden menettelyjen on oltava helposti pyynnön esittäjien, myös pienten ja keskisuurten yritysten, käytettävissä, ja niihin liittyvien maksujen on oltava kohtuullisia ja oikeassa suhteessa pyynnön esittämisen aiheuttamiin kustannuksiin;

d) varmistavat mahdollisimman korkeatasoisten rehellisyysvaatimusten noudattamisen soveltamalla tämän alan kansainvälisiin sopimuksiin ja välineisiin sisältyvien periaatteiden mukaisia toimenpiteitä.

30 artikla

Suhteet liike-elämän toimijoihin

Osapuolet sopivat:

a) varmistavansa, että kaikki lainsäädäntö, menettelyt, palkkiot ja maksut, samoin kuin niiden perustelut, ovat julkisesti saatavilla, mahdollisuuksien mukaan sähköisin keinoin;

b) että on tarpeen neuvotella asianmukaisina aikoina ja säännöllisesti liike-elämän edustajien kanssa lainsäädäntöehdotuksista ja menettelyistä, jotka koskevat tullialan ja kaupan kysymyksiä. Kukin osapuoli ottaa tätä varten käyttöön viranomaisten ja liike-elämän toimijoiden väliseen neuvonpitoon tarkoitettuja asianmukaisia ja säännöllisiä järjestelyjä;

c) että uusien tai muutettujen säännösten, menettelyjen, tullien tai maksujen julkaisemisen ja voimaantulon välillä on oltava riittävä aika.

Osapuolet julkaisevat hallinnollisia ilmoituksia, jotka koskevat erityisesti virastojen vaatimuksia, pääsymenettelyjä, satamissa ja rajanylityspaikoissa sijaitsevien tullitoimipaikkojen aukioloaikoja ja toimintatapoja sekä yhteyspisteitä, jotka jakavat informaatiota;

d) rohkaisevansa yhteistyötä asianomaisten toimijoiden ja viranomaisten välillä käyttämällä ennustettavia ja yleisesti saatavilla olevia menettelyjä, kuten yhteisymmärryspöytäkirjoja, jotka perustuvat Maailman tullijärjestön julkaisemiin asiakirjoihin;

e) varmistavansa, että niiden tullialaa ja siihen liittyviä seikkoja koskevat vaatimukset sekä niihin kytkeytyvät määräykset ja menettelyt vastaavat edelleen liike-elämän toimijoiden tarpeita, ovat parhaiden toimintatapojen mukaisia ja rajoittavat kauppaa mahdollisimman vähän.

31 artikla

Tullausarvo

1. Osapuolten väliseen vastavuoroiseen kauppaan sovellettavat tullausarvon määrittämisen säännöt noudattavat GATT 1994 -sopimuksen VII artiklaa ja GATT 1994 -sopimuksen VII artiklan soveltamisesta tehtyä WTO:n sopimusta.

2. Osapuolet tekevät yhteistyötä, jotta päästään yhteiseen toimintatapaan tullausarvoon liittyvissä kysymyksissä.

32 artikla

Alueellinen yhdentyminen

Osapuolet sopivat vauhdittavansa tulliuudistuksia, joiden tavoitteena on helpottaa kaupankäyntiä Länsi-Afrikan alueella.

33 artikla

Neuvottelujen jatkaminen tullimenettelyjen ja kauppaa koskevien helpotusten alalla

Osapuolet sopivat jatkavansa tätä lukua käsitteleviä neuvotteluja kattavaa talouskumppanuussopimusta käsittelevissä neuvotteluissa, jotta lukua voidaan täydentää alueellisissa puitteissa.

34 artikla

Tullimenettelyjä ja kaupankäynnin helpottamista käsittelevä erityiskomitea

Osapuolet sopivat talouskumppanuussopimuskomiteassa osapuolten edustajista koostuvan tullimenettelyjä ja kaupankäynnin helpottamista käsittelevän erityiskomitean perustamisesta. Tämä komitea raportoi talouskumppanuussopimuskomitealle. Se keskustelee kaikista sellaisista tullikysymyksistä, jotka koskevat osapuolten välisen kaupankäynnin helpottamista, ja seuraa tämän luvun täytäntöönpanoa ja hallinnointia sekä alkuperäsääntöjen täytäntöönpanoa.

35 artikla

Yhteistyö

1. Osapuolet tunnustavat, että tämän sopimuksen täytäntöönpanoa varten on tärkeää tehdä yhteistyötä tulliasioissa ja kaupan helpottamisen osalta.

2. Osapuolet sopivat tekevänsä yhteistyötä 4 artiklan määräysten mukaisesti, mihin sisältyy myös tukitoimenpiteiden edistäminen, erityisesti seuraavilla aloilla:

a) asianmukaisten ja yksinkertaistettujen säännösten ja määräysten laatiminen;

b) toimijoille suunnattu tiedotus ja tietoisuuden lisääminen, kyseisen henkilöstön koulutus mukaan luettuna;

c) toimintaedellytysten kehittäminen, nykyaikaistaminen ja tulliviranomaisten väliset yhteydet.







4 LUKU

Kaupan tekniset esteet sekä terveys- ja kasvinsuojelutoimenpiteet

36 artikla

Monenväliset velvoitteet

Osapuolet vahvistavat Maailman kauppajärjestön perustamissopimuksen ja erityisesti Maailman kauppajärjestön terveys- ja kasvinsuojelutoimia koskevan sopimuksen, jäljempänä ’terveys- ja kasvinsuojelutoimia koskeva sopimus’, ja Maailman kauppajärjestön kaupan teknisiä esteitä koskevan sopimuksen, jäljempänä ’kaupan teknisiä esteitä koskeva sopimus’, mukaiset oikeutensa ja velvoitteensa. Samalla osapuolet myös vahvistavat kansainvälisen kasvinsuojeluyleissopimuksen (International Plant Protection Convention, IPPC), CODEX Alimentariuksen ja Maailman eläintautijärjestön (World Organisation for Animal Health, OIE) mukaiset oikeutensa ja velvoitteensa.

Osapuolet vahvistavat sitoumuksensa parantaa kansanterveyttä Norsunluurannikolla erityisesti lisäämällä sen valmiuksia tunnistaa tuotteet, jotka eivät täytä vaatimuksia.

Nämä sitoumukset, oikeudet ja velvoitteet ohjaavat osapuolten toteuttamia tämän luvun mukaisia toimia.

37 artikla

Tavoitteet

Tämän luvun tavoitteina on helpottaa tavarakauppaa osapuolten välillä ja parantaa osapuolten valmiuksia tunnistaa, torjua ja poistaa tarpeettomia kaupan esteitä, jotka ovat seurausta jommankumman osapuolen soveltamista teknisistä määräyksistä, standardeista tai vaatimustenmukaisuuden arviointimenettelyistä, säilyttäen kuitenkin osapuolten valmiudet suojella kansanterveyttä, eläimiä ja kasveja.

38 artikla

Soveltamisala ja määritelmät

1. Tämän luvun määräyksiä sovelletaan teknisiin määräyksiin, standardeihin ja vaatimustenmukaisuuden arviointimenettelyihin, sellaisina kuin ne on määritelty kaupan teknisiä esteitä koskevassa WTO:n sopimuksessa, sekä terveys- ja kasvinsuojelutoimiin, jäljempänä ’terveys- ja kasvinsuojelutoimia koskevat standardit’, siinä määrin kuin ne vaikuttavat osapuolten väliseen kauppaan.

2. Tähän lukuun sovelletaan, jollei toisin ilmoiteta, terveys- ja kasvinsuojelutoimia koskevan sopimuksen ja kaupan teknisiä esteitä koskevan sopimuksen, CODEX Alimentariuksen, kansainvälisen kasvinsuojeluyleissopimuksen ja Maailman eläintautijärjestön määritelmiä mukaan lukien kaikki tässä luvussa ja tämän sopimuksen lisäyksissä olevat viittaukset ’tuotteisiin’.

39 artikla

Toimivaltaiset viranomaiset

Lisäyksessä II mainitaan osapuolten viranomaiset, joilla on toimivalta panna täytäntöön tässä luvussa määrätyt toimenpiteet.

Osapuolet ilmoittavat 41 artiklan mukaisesti hyvissä ajoin toisilleen kaikista merkittävistä lisäyksessä II lueteltuja toimivaltaisia viranomaisia koskevista muutoksista. Talouskumppanuussopimuskomitea hyväksyy kaikki lisäykseen II tarvittavat muutokset.

40 artikla

Terveystilanteen ja kasvin terveydellisen aseman mukaisten vyöhykkeiden määrittäminen

Tuontiedellytysten osalta osapuolet voivat ehdottaa ja yksilöidä tapauskohtaisesti vyöhykkeitä, joilla on määritetty terveystilanne tai kasvinterveydellinen asema, ottaen huomioon terveys- ja kasvinsuojelutoimia koskevan sopimuksen 6 artiklan.

41 artikla

Kaupan ehtojen ja tietojenvaihdon avoimuus

1. Osapuolet ilmoittavat toisilleen kaikista muutoksista, jotka koskevat niiden tuotteille (erityisesti elävistä eläimistä saataville tuotteille ja kasviperäisille tuotteille) asettamia teknisiä määräyksiä.

2. Osapuolet ilmoittavat mahdollisimman pian toisilleen kirjallisesti toimenpiteistä, joita ne ovat toteuttaneet estääkseen tavaroiden maahantuonnin minkä tahansa terveyteen (kansanterveyteen, eläinten tai kasvien terveyteen), ennaltaehkäisyyn ja ympäristöön liittyvän ongelman ratkaisemiseksi; ilmoitus pian terveys- ja kasvinsuojelutoimia koskevassa sopimuksessa määrättyjen suositusten mukaisesti.

3. Osapuolet sopivat vaihtavansa tietoja yhteistyön hengessä, jotta niiden tuotteet vastaavat niitä teknisiä määräyksiä ja standardeja, joita toisen osapuolen markkinoille pääseminen edellyttää.

4. Lisäksi osapuolet vaihtavat suoraan tietoja muista asioista, joita ne yhdessä voivat pitää kauppasuhteidensa kannalta tärkeinä, mukaan lukien elintarviketurvaan liittyvät kysymykset, eläin- tai kasvitautien äkillinen esiintyminen, tieteelliset lausunnot ja tuoteturvallisuuteen liittyvät muut merkittävät tapahtumat. Osapuolet sitoutuvat erityisesti ilmoittamaan toisilleen, kun ne soveltavat terveys- ja kasvinsuojelutoimia koskevan sopimuksen 6 artiklan mukaista periaatetta, joka koskee tuholaisista tai taudeista vapaita alueita ja alueita, joilla esiintyy vain vähän tuholaisia tai tauteja.

5. Osapuolet vaihtavat eläintautien epidemiologista valvontaa koskevia tietoja. Kasvinsuojelun alalla osapuolet vaihtavat myös tietoja sellaisten kasvintuhoojien esiintymisestä, jotka aiheuttavat tunnetun ja välittömän vaaran toiselle osapuolelle.

6. Osapuolet sopivat tekevänsä yhteistyötä vaihtaakseen keskenään nopeasti tietoja, kun uudet alueelliset säännöt voivat vaikuttaa niiden väliseen kauppaan.

42 artikla

Yhteistyö kansainvälisissä elimissä

Osapuolet sopivat tekevänsä yhteistyötä kansainvälisten standardointielinten kanssa, myös tarkoituksin helpottaa Norsunluurannikko-osapuolen edustajien osallistumista näiden elinten kokouksiin.

43 artikla

Yhteistyö

1. Osapuolet tunnustavat yhteistyön merkityksen teknisten määräysten, standardien ja vaatimustenmukaisuuden arvioinnin alalla pyrittäessä saavuttamaan tämän luvun tavoitteet.

2. Osapuolet sopivat tekevänsä yhteistyötä 4 artiklan määräysten mukaisesti parantaakseen Norsunluurannikon ensisijaisiksi määrittämien tuotteiden laatua ja kilpailukykyä sekä pääsyä Euroopan yhteisön markkinoille, mihin sisältyy tukitoimia, myös rahoituksen alalla, seuraavilla aloilla:

a) asianmukaisten puitteiden käyttöönotto osapuolten välistä tietojen ja asiantuntemuksen vaihtoa varten;

b) teknisten standardien ja määräysten, vaatimustenmukaisuuden arviointimenettelyiden ja yhdenmukaistettujen terveys- ja kasvinsuojelutoimien käyttöönotto aluetasolla, soveltuvien kansainvälisten standardien pohjalta;

c) julkisen ja yksityisen sektorin toimijoiden valmiuksien lisääminen, muun muassa tiedotuksen ja koulutuksen avulla, pitäen tavoitteena Euroopan yhteisön standardien, määräysten ja toimenpiteiden noudattamista ja kansainvälisiin elimiin osallistumista;

d) kansallisten valmiuksien kehittäminen tuotteiden vaatimustenmukaisuuden arviointia sekä Euroopan yhteisön markkinoille pääsyä varten.







IV OSASTO

PALVELUT, INVESTOINNIT JA KAUPPAAN LIITTYVÄT SÄÄNNÖT

44 artikla

Osapuolet sitoutuvat Cotonoun sopimuksen perusteella toteuttamaan kaikki tarvittavat toimenpiteet ja tekemään yhteistyötä edistääkseen EY-osapuolen ja koko Länsi-Afrikan välisen kattavan talouskumppanuussopimuksen mahdollisimman pikaista neuvottelemista ja tekemistä asiaa koskevien WTO:n sääntöjen mukaisesti seuraavilla aloilla:

a) palvelukauppa ja sähköinen kauppa;

b) investoinnit;

c) juoksevat maksut ja pääomanliikkeet;

d) kilpailu;

e) teollis- ja tekijänoikeudet;

f) julkiset hankinnat;

g) kestävä kehitys;

h) henkilötietojen suojaaminen.

Osapuolet toteuttavat kaikki tarvittavat toimenpiteet sen edistämiseksi, että EY-osapuolen ja Länsi-Afrikan välinen kattava talouskumppanuussopimus tehdään ennen vuoden 2008 loppua.







V OSASTO

RIITOJEN ESTÄMINEN JA RATKAISEMINEN







1 LUKU

Tavoite ja soveltamisala

45 artikla

Tavoite

Tämän osaston tavoitteena on välttää ja ratkaista osapuolten väliset riidat, jotta voidaan mahdollisuuksien mukaan löytää molempia osapuolia tyydyttävä ratkaisu.

46 artikla

Soveltamisala

1. Tätä osastoa sovelletaan riitoihin, jotka koskevat tämän sopimuksen tulkintaa ja soveltamista, sopimuksen II osaston määräyksiä lukuun ottamatta ja jollei toisin ole nimenomaisesti määrätty.

2. Sen estämättä, mitä 1 kohdassa määrätään, Cotonoun sopimuksen 98 artiklassa määrättyä menettelyä sovelletaan silloin kun kyseessä on riita, joka koskee Cotonoun sopimuksessa määritellyn kehitysrahoitusyhteistyön rahoitusta.







2 LUKU

Neuvottelut ja sovittelu

47 artikla

Kuulemiset

1. Osapuolet pyrkivät ratkaisemaan 46 artiklan soveltamisalaan kuuluvat riidat neuvottelemalla vilpittömässä mielessä ja siten, että tavoitteena on päästä molempia osapuolia tyydyttävään ratkaisuun.

2. Osapuolen, joka haluaa aloittaa neuvottelut, on pyydettävä sitä esittämällä toiselle osapuolelle kirjallinen pyyntö, jossa nimetään kyseessä oleva toimenpide sekä ne sopimuksen määräykset, joiden vastaisia osapuoli katsoo toimenpiteen olevan, sekä jäljennös pyynnöstä talouskumppanuussopimuskomitealle.

3. Neuvottelut on järjestettävä neljänkymmenen (40) päivän kuluessa pyynnön esittämisestä. Ne katsotaan loppuun suoritetuiksi kuudenkymmenen (60) päivän kuluttua pyynnön esittämisestä, jolleivät osapuolet sovi niiden jatkamisesta edellä tarkoitetun määräajan jälkeen. Kaikki neuvottelujen aikana annetut tiedot ovat luottamuksellisia.

4. Kiireellisissä tilanteissa, erityisesti niissä, jotka koskevat pilaantuvia tai kausitavaroita, on neuvottelut järjestettävä viidentoista (15) päivän kuluessa pyynnön esittämisestä ja ne katsotaan loppuun suoritetuiksi kolmenkymmenen (30) päivän kuluessa pyynnön esittämisestä.

5. Jos neuvotteluja ei järjestetä 3 tai 4 kohdassa määrätyissä määräajoissa tai jos neuvottelut on saatettu päätökseen, mutta molempia osapuolia tyydyttävästä ratkaisusta ei ole päästy sopimukseen, valituksen tehnyt osapuoli voi pyytää välimiespaneelin muodostamista 49 artiklan mukaisesti.

48 artikla

Sovittelu

1. Jos neuvotteluissa ei päästä molempia osapuolia tyydyttävään ratkaisuun, osapuolet voivat sopia sovittelijan käyttämisestä. Jolleivät osapuolet toisin sovi, sovittelun tehtävänä ovat sama kysymys kuin neuvotteluja koskevassa pyynnössä.

2. Jolleivät riidan osapuolet pääse sovittelijasta sopimukseen kymmenen (10) päivän kuluessa siitä, kun sovittelua on pyydetty, talouskumppanuussopimuskomitean puheenjohtaja tai hänen edustajansa valitsee sovittelijan arvalla 64 artiklassa tarkoitettujen sellaisten henkilöiden joukosta, jotka eivät ole kummankaan osapuolen kansalaisia. Valinta on tehtävä kahdenkymmenen (20) päivän kuluessa siitä, kun sovittelua koskeva pyyntö on jätetty, ja kummankin osapuolen edustajan läsnä ollessa. Sovittelija kutsuu koolle osapuolten kokouksen viimeistään kolmenkymmenen (30) päivän kuluessa valinnastaan. Sovittelijan on saatava kunkin osapuolen selvitykset viimeistään viisitoista (15) päivää ennen kokousta ja annettava lausuntonsa viimeistään neljäkymmentäviisi (45) päivää valintansa jälkeen.

3. Sovittelijan lausuntoon voi sisältyä suosituksia siitä, miten riita olisi ratkaistava 53 artiklassa tarkoitettujen määräysten mukaisesti. Sovittelijan lausunto ei ole sitova.

4. Osapuolet voivat sopia 2 kohdassa tarkoitettujen määräaikojen muuttamisesta. Myös sovittelija voi päättää näiden määräaikojen muuttamisesta joko jonkin osapuolen pyynnöstä tai omasta aloitteestaan, kyseisen osapuolen kohtaamien erityisten vaikeuksien tai tapauksen monimutkaisuuden vuoksi.

5. Sovittelumenettelyt ja erityisesti kaikki osapuolten näiden menettelyjen aikana antamat tiedot ja ottamat kannat ovat luottamuksellisia.







3 LUKU

Riitojen ratkaisumenettelyt







I Jakso

Välimiesmenettely

49 artikla

Välimiesmenettelyn aloittaminen

1. Jos osapuolet eivät ole onnistuneet ratkaisemaan riitaansa 47 artiklassa määrättyjen neuvottelujen avulla tai turvautumalla 48 artiklassa tarkoitettuun sovitteluun, valituksen tehnyt osapuoli voi pyytää välimiespaneelin asettamista.

2. Välimiespaneelin asettamista koskeva pyyntö on tehtävä kirjallisesti valituksen kohteena olevalle osapuolelle sekä talouskumppanuussopimuskomitealle. Valituksen tehneen osapuolen on pyynnössään nimettävä kyseessä oleva erityinen toimenpide ja selitettävä, millä tavoin kyseinen toimenpide rikkoo tämän sopimuksen määräyksiä.

50 artikla

Välimiespaneelin asettaminen

1. Välimiespaneeli koostuu kolmesta välimiehestä.

2. Osapuolet kuulevat toisiaan sopiakseen välimiespaneelin kokoonpanosta kymmenen (10) päivän kuluessa siitä, kun talouskumppanuussopimuskomitealle on esitetty välimiespaneelin asettamista koskeva pyyntö.

3. Jos osapuolet eivät pääse sopimukseen välimiespaneelin kokoonpanosta 2 kohdan mukaisessa määräajassa, kumpi tahansa osapuoli voi pyytää talouskumppanuussopimuskomitean puheenjohtajaa tai tämän valtuuttamaa henkilöä valitsemaan arvalla kaikki kolme jäsentä 64 artiklan mukaisesti laaditusta luettelosta siten, että yksi valitaan valituksen tehneen osapuolen ehdokkaista, yksi valituksen kohteena olevan osapuolen ehdokkaista ja yksi osapuolten puheenjohtajiksi valitsemista välimiehistä. Jos osapuolet pääsevät sopimukseen yhdestä tai useammasta paneelin jäsenestä, kaikki jäljelle jäävät jäsenet valitaan samalla menettelyllä.

4. Talouskumppanuussopimuskomitean puheenjohtaja tai hänen valtuuttamansa henkilö valitsee välimiehet viiden (5) päivän kuluessa siitä, kun jompikumpi osapuoli on esittänyt 3 kohdassa tarkoitetun pyynnön, ja kunkin osapuolen edustajan läsnä ollessa.

5. Välimiespaneelin asettamispäivä on se, jona sen kolme välimiestä valitaan.

51 artikla

Paneelin väliraportti

Välimiespaneelin on annettava osapuolille väliraportti, johon sisältyy sekä kuvailevat osuudet että paneelin havainnot ja päätelmät, yleensä viimeistään sadankahdenkymmenen (120) päivän kuluessa välimiespaneelin asettamispäivästä. Osapuolet voivat esittää välimiespaneelille kirjallisia huomautuksia tiettyjen väliraportin sisältämien seikkojen johdosta 15 päivän kuluessa raportin esittämisestä.

52 artikla

Välitystuomio

1. Välimiespaneeli ilmoittaa tuomiostaan osapuolille ja talouskumppanuussopimuskomitealle sadanviidenkymmenen (150) päivän kuluessa välimiespaneelin asettamisesta. Jos paneeli katsoo, ettei määräaikaa pystytä noudattamaan, paneelin puheenjohtajan on ilmoitettava asiasta kirjallisesti osapuolille ja talouskumppanuussopimuskomitealle ja mainittava syyt viivästykseen sekä päivämäärä, jona paneeli aikoo saada työnsä päätökseen. Välitystuomiosta olisi joka tapauksessa ilmoitettava viimeistään sadankahdeksankymmenen (180) päivän kuluttua paneelin asettamisesta.

2. Kiireellisissä tapauksissa, mukaan luettuina pilaantuvia ja kausitavaroita koskevat tapaukset, välimiespaneelin olisi kaikin keinoin pyrittävä antamaan tuomionsa seitsemänkymmenenviiden (75) päivän kuluessa paneelin asettamisesta. Sen ei olisi annettava välitystuomiotaan missään tapauksessa myöhemmin kuin yhdeksänkymmenen (90) päivän kuluttua paneelin asettamisesta. Välimiespaneeli voi tehdä kymmenen (10) päivän kuluessa asettamisestaan alustavan päätöksen siitä, katsotaanko asia kiireelliseksi.

3. Kumpi tahansa osapuoli voi pyytää välimiespaneelia antamaan suosituksia siitä, miten valituksen kohteena olevan osapuolen olisi toimittava noudattaakseen välitystuomiota.







II Jakso

Noudattaminen

53 artikla

Välitystuomioiden noudattaminen

Kummankin osapuolen on toteutettava tarvittavat toimenpiteet välitystuomion noudattamiseksi, ja osapuolet pyrkivät sopimukseen välitystuomion täytäntöönpanoa koskevasta määräajasta.

54 artikla

Välitystuomion noudattamista koskeva kohtuullinen määräaika

1. Valituksen kohteena olevan osapuolen on ilmoitettava valituksen tehneelle osapuolelle ja talouskumppanuussopimuskomitealle viimeistään kolmenkymmenen (30) päivän kuluttua siitä, kun välitystuomio on annettu tiedoksi osapuolille, määräaika, jonka se tarvitsee sen noudattamiseksi, jäljempänä ’kohtuullinen määräaika’.

2. Jos osapuolten välillä on erimielisyyttä välitystuomion noudattamisen edellyttämästä kohtuullisesta määräajasta, valituksen tehneen osapuolen on kahdenkymmenen (20) päivän kuluessa valituksen kohteena olevan osapuolen tekemästä ilmoituksesta pyydettävä kirjallisesti paneelia määrittämään kohtuullisen määräajan pituus. Tästä pyynnöstä on ilmoitettava samanaikaisesti toiselle osapuolelle ja talouskumppanuussopimuskomitealle. Välimiespaneeli ilmoittaa ratkaisustaan osapuolille ja talouskumppanuussopimuskomitealle kolmenkymmenen (30) päivän kuluessa pyynnön esittämisestä.

3. Määrittäessään kohtuullisen määräajan pituutta välimiespaneelin on otettava huomioon aika, jonka valituksen kohteena oleva osapuoli yleensä tarvitsee niihin verrattavissa olevien vastaavien lainsäädäntö- tai hallintotoimenpiteiden hyväksymiseen, jotka valituksen kohteena oleva osapuoli on katsonut tarpeellisiksi tuomion noudattamista varten. Välimiespaneeli voi myös ottaa huomioon rajoitukset, jotka voivat vaikuttaa valituksen kohteena olevan osapuolen mahdollisuuksiin hyväksyä tarvittavat toimenpiteet.

4. Jos alkuperäinen välimiespaneeli tai jotkut sen jäsenistä eivät pysty kokoontumaan uudelleen, sovelletaan 50 artiklan mukaisia menettelyjä. Määräaika välitystuomion tiedoksiantamiselle on neljäkymmentäviisi (45) päivää 2 kohdassa tarkoitetun pyynnön esittämisestä.

5. Kohtuullista määräaikaa voidaan jatkaa osapuolten sopimuksella.

55 artikla

Välitystuomion noudattamiseksi toteutettujen toimenpiteiden tarkastelu

1. Valituksen kohteena olevan osapuolen on ilmoitettava toiselle osapuolelle ja talouskumppanuussopimuskomitealle ennen kohtuullisen määräajan päättymistä toimenpiteistä, jotka se on toteuttanut välitystuomion noudattamiseksi.

2. Jos osapuolten välillä on erimielisyyttä 1 kohdan mukaisesti ilmoitettujen toimenpiteiden yhteensopivuudesta tämän sopimuksen määräysten kanssa, valituksen tehnyt osapuoli voi pyytää kirjallisesti välimiespaneelia ratkaisemaan asian. Pyynnössä on mainittava kohteena olevat erityiset toimenpiteet ja selitettävä, miksi ne eivät ole yhteensopivia tämän sopimuksen määräysten kanssa. Välimiespaneelin on annettava ratkaisunsa tiedoksi yhdeksänkymmenen (90) päivän kuluessa pyynnön esittämisestä. Kiireellisissä tapauksissa, mukaan luettuina pilaantuvia ja kausitavaroita koskevat tapaukset, välimiespaneelin on annettava ratkaisunsa neljänkymmenenviiden (45) päivän kuluessa pyynnön esittämisestä.

3. Jos alkuperäinen välimiespaneeli tai jotkut sen jäsenistä eivät pysty kokoontumaan uudelleen, sovelletaan 50 artiklan mukaisia menettelyjä. Määräaika välitystuomion tiedoksiantamiselle on sataviisi (105) päivää 2 kohdassa tarkoitetun pyynnön esittämisestä.

56 artikla

Välitystuomion noudattamatta jättämisestä seuraavat väliaikaiset korjaavat toimenpiteet

1. Jos valituksen kohteena oleva osapuoli ei ilmoita välitystuomion noudattamiseksi toteuttamistaan toimenpiteistä ennen kohtuullisen määräajan päättymistä tai jos välimiespaneeli päättää, että 55 artiklan 1 kohdan mukaisesti ilmoitetut toimenpiteet eivät ole 53 artiklan määräyksistä johtuvien osapuolen velvoitteiden mukaisia, valituksen kohteena olevan osapuolen on valituksen tehneen osapuolen tätä vaatiessa tarjottava väliaikaista korvausta.

2. Jos osapuolet eivät pääse korvauksesta sopimukseen kolmenkymmenen (30) päivän kuluessa kohtuullisen määräajan päättymisestä tai 55 artiklassa tarkoitetusta välityspaneelin ratkaisusta, jonka mukaan välitystuomion noudattamiseksi toteutetut toimenpiteet eivät ole 53 artiklassa tarkoitettujen määräyksien mukaisia, valituksen tehneellä osapuolella on oikeus päättää asianmukaisista toimenpiteistä ilmoitettuaan tästä toiselle osapuolelle. Päättäessään tällaisista toimenpiteistä valituksen tehneen osapuolen on pyrittävä valitsemaan toimenpiteitä, jotka vaikuttavat mahdollisimman vähän tämän sopimuksen tavoitteiden saavuttamiseen, ja otettava huomioon niiden vaikutus valituksen kohteena olevan osapuolen talouteen.

Tämän kohdan mukaisesti toteutetut soveltuvat toimenpiteet eivät kuitenkaan vaikuta kehitysavun antamiseen Norsunluurannikolle.

3. EY-osapuolen on harjoitettava asianmukaista pidättyväisyyttä pyytäessään korvausta tai hyväksyessään asianmukaisia toimenpiteitä tämän artiklan 1 tai 2 kohdan nojalla ja sen on otettava huomioon Norsunluurannikko-osapuolen asema kehitysmaana.

4. Korvauksen tai asianmukaisten toimenpiteiden on oltava tilapäisiä, ja niitä voidaan jatkaa ainoastaan siihen asti kun 53 artiklassa tarkoitettujen määräysten vastaiseksi katsottu toimenpide peruutetaan tai sitä muutetaan sen saattamiseksi mainittujen määräysten mukaiseksi tai kun osapuolet ovat sopineet riidan ratkaisemisesta.

57 artikla

Välitystuomioiden noudattamiseksi toteutettujen toimenpiteiden tarkastelu asianmukaisten toimenpiteiden hyväksymisen jälkeen

1. Valituksen kohteena olevan osapuolen on ilmoitettava toiselle osapuolelle ja talouskumppanuussopimuskomitealle toimenpiteistä, jotka se on toteuttanut välitystuomion noudattamiseksi, ja esitettävä ilmoituksessa valituksen tehneelle osapuolelle pyyntö asianmukaisten toimenpiteiden lopettamisesta.

2. Jos osapuolet eivät pääse sopimukseen ilmoitettujen toimenpiteiden yhteensopivuudesta tämän sopimuksen määräysten kanssa kolmenkymmenen (30) päivän kuluessa ilmoituksen tekemisestä, valituksen tehnyt osapuoli voi pyytää kirjallisesti välimiespaneelia ratkaisemaan asian. Pyynnöstä on ilmoitettava toiselle osapuolelle ja talouskumppanuussopimuskomitealle. Välimiespaneelin ratkaisusta ilmoitetaan osapuolille ja talouskumppanuussopimuskomitealle neljänkymmenenviiden (45) päivän kuluessa pyynnön esittämisestä. Jos välimiespaneeli päättää, että välitystuomion noudattamiseksi toteutettu toimenpide ei ole tämän sopimuksen määräysten mukainen, välimiespaneeli määrittää, voiko valituksen tehnyt osapuoli jatkaa asianmukaisten toimenpiteiden soveltamista. Jos välimiespaneeli päättää, että välitystuomion noudattamiseksi toteutettu toimenpide on tämän sopimuksen määräysten mukainen, asianmukaiset toimenpiteet on lopetettava.

3. Jos alkuperäinen välimiespaneeli tai jotkut sen jäsenistä eivät pysty kokoontumaan uudelleen, sovelletaan 50 artiklan mukaisia menettelyjä. Määräaika välitystuomion tiedoksiantamiselle on kuusikymmentä (60) päivää 2 kohdassa tarkoitetun pyynnön esittämisestä.







III Jakso

Yhteiset säännökset

58 artikla

Molempia osapuolia tyydyttävä ratkaisu

Osapuolet voivat milloin tahansa päästä molempia osapuolia tyydyttävään ratkaisuun tähän osastoon liittyvässä riidassa. Niiden on ilmoitettava talouskumppanuussopimuskomitealle tällaista ratkaisua koskevasta sopimuksestaan. Kun molempia osapuolia tyydyttävä ratkaisu on hyväksytty, menettely on päätettävä.

59 artikla

Työjärjestys

1. Tämän osaston 3 luvun mukaisiin riitojenratkaisumenettelyihin sovelletaan työjärjestystä, jonka talouskumppanuussopimuskomitea hyväksyy kolmen kuukauden kuluttua asettamisestaan.

2. Välimiespaneelin kaikki kokoukset ovat yleisölle avoimia työjärjestyksen mukaisesti, jollei välimiespaneeli toisin päätä omasta aloitteestaan tai osapuolten pyynnöstä.

60 artikla

Yleiset ja tekniset tiedot

Välimiespaneeli voi osapuolen pyynnöstä tai omasta aloitteestaan hankkia kaikista lähteistä, myös riidan osapuolilta, tietoja, joita se pitää asianmukaisena välimiespaneelimenettelyn kannalta. Välimiespaneelilla on myös oikeus hankkia asianmukaiseksi katsomansa asiantuntijalausunnot. Muut asiaan liittyvät tahot saavat toimittaa amicus curiae -lausumia välimiespaneelille työjärjestyksen mukaisin edellytyksin. Kaikki tällä tavoin saadut tiedot on ilmoitettava molemmille osapuolille ja niiden johdosta on voitava esittää huomautuksia.

61 artikla

Lausumien kieli

Osapuolten suulliset ja kirjalliset lausumat voidaan esittää millä tahansa osapuolten virallisella kielellä. Osapuolet pyrkivät kuitenkin mahdollisuuksien mukaan käyttämään yhteisenä työkielenä molemmille osapuolille yhteistä virallista kieltä ja ottavat erityisesti huomioon Norsunluurannikko-osapuolen asemaan kehitysmaana varsinkin käännösongelmien kannalta.

62 artikla

Tulkintasäännöt

Välimiespaneelin on tulkittava tämän sopimuksen määräyksiä yleisen kansainvälisen oikeuden tavanomaisten tulkintasääntöjen ja myös valtiosopimusoikeutta koskevan Wienin yleissopimuksen mukaisesti. Välimiespaneelin tuomioilla ei voida lisätä eikä vähentää tämän sopimuksen määräysten mukaisia oikeuksia ja velvoitteita.

63 artikla

Välityspaneelin päätökset

1. Välimiespaneelin on kaikin keinoin pyrittävä tekemään päätöksensä yhteisymmärryksessä. Jos päätöstä ei kuitenkaan voida tehdä yhteisymmärryksessä, asiasta on päätettävä annettujen äänten enemmistöllä. Välimiesten eriäviä mielipiteitä ei kuitenkaan missään tapauksessa julkaista.

2. Päätöksessä esitetään tosiseikat, tämän sopimuksen asiaa koskevien määräysten sovellettavuus sekä havaintojen ja niihin pohjautuvien päätelmien syyt. Talouskumppanuussopimuskomitea asettaa välimiespaneelin ratkaisut yleisön saataville, jollei se toisin päätä.







4 LUKU

Yleiset määräykset

64 artikla

Välimiesten luettelo

1. Talouskumppanuussopimuskomitea laatii viimeistään kolmen kuukauden kuluttua tämän sopimuksen väliaikaisen soveltamisen alkamisesta luettelon viidestätoista (15) henkilöstä, jotka ovat halukkaita ja kykeneviä toimimaan välimiehinä. Kumpikin osapuoli valitsee viisi (5) henkilöä toimimaan välimiehinä. Osapuolet sopivat myös viidestä (5) henkilöstä, jotka eivät ole kummankaan osapuolen kansalaisia, ja jotka toimivat välimiespaneelin puheenjohtajana. Talouskumppanuussopimuskomitea varmistaa, että luettelo on aina täysimääräinen.

2. Välimiehillä on oltava erityistä asiantuntemusta tai kokemusta oikeudellisista kysymyksistä ja kansainvälisestä kaupasta. Välimiesten on oltava riippumattomia ja toimittava yksilöinä, he eivät saa ottaa ohjeita miltään organisaatiolta tai hallitukselta eikä heillä saa olla sidoksia minkään osapuolen hallitukseen, ja heidän on noudatettava työjärjestykseen liitettyjä menettelysääntöjä.

3. Talouskumppanuussopimuskomitea voi laatia lisäluettelon viidestätoista (15) henkilöstä, joilla on alakohtaista asiantuntemusta tämän sopimuksen piiriin kuuluvista kysymyksistä. Jos käytetään 50 artiklan 2 kohdan mukaista valintamenettelyä, talouskumppanuussopimuskomitean puheenjohtaja voi kummankin osapuolen suostumuksella käyttää tällaista alakohtaista luetteloa.

65 artikla

Suhde WTO:n asettamiin velvoitteisiin

1. Tämän sopimuksen nojalla perustetut välityselimet eivät ota käsiteltäväkseen riitoja, jotka koskevat WTO:n perustamissopimuksesta johtuvia kummankin osapuolen oikeuksia ja velvoitteita.

2. Turvautuminen tämän sopimuksen riitojenratkaisua koskeviin määräyksiin ei rajoita mahdollisia WTO-sopimukseen perustuvia toimia, riitojen ratkaisu mukaan luettuna. Jos osapuoli kuitenkin on aloittanut tiettyä toimenpidettä koskevan riitojenratkaisumenettelyn joko 49 artiklan 1 kohdan tai WTO-sopimuksen mukaisesti, se ei voi aloittaa samaa toimenpidettä koskevaa riitojenratkaisumenettelyä toisella foorumilla ennen ensimmäisen menettelyn päättymistä. Osapuolen katsotaan aloittaneen tässä kohdassa tarkoitetulla tavalla WTO-sopimuksen mukaisen riitojenratkaisumenettelyn, jos se pyytää paneelin perustamista WTO:n riitojen ratkaisusta annettuja sääntöjä ja menettelyjä koskevan sopimuksen 6 artiklan mukaisesti.

3. Tämän sopimuksen määräykset eivät estä osapuolta soveltamasta WTO:n riitojenratkaisuelimen hyväksymää velvoitteiden keskeyttämistä.

66 artikla

Määräajat

1. Tässä osastossa vahvistetut määräajat, myös välimiespaneelille välitystuomion ilmoittamista varten asetetut määräajat, lasketaan kalenteripäivinä alkaen sitä toimea tai tosiseikkaa seuraavasta päivästä, johon ne viittaavat.

2. Osapuolet voivat yhteisellä sopimuksella pidentää mitä tahansa tässä osastossa mainittua määräaikaa.

67 artikla

V osaston muuttaminen

Pyyntö V osaston muuttamiseksi voidaan esittää sekä talouskumppanuussopimuskomitean että kummankin osapuolen aloitteesta. Talouskumppanuussopimuskomitea tutkii muutospyynnöt. Muutos tulee voimaan vasta kun osapuolet ovat sen hyväksyneet.







VI OSASTO

YLEISET POIKKEUKSET

68 artikla

Yleinen poikkeuslauseke

Edellyttäen, ettei toimenpiteitä sovelleta tavalla, joka merkitsisi mielivaltaista tai perusteetonta syrjintää osapuolten kesken samanlaisten olosuhteiden vallitessa tai tuote- ja palvelukaupan tai sijoittautumisen peiteltyä rajoittamista, tämän sopimuksen määräysten ei voida katsoa estävän osapuolia ottamasta käyttöön tai pitämästä voimassa toimenpiteitä, jotka

a) ovat tarpeen yleisen turvallisuuden ja yleisen moraalin suojelemiseksi tai yleisen järjestyksen ylläpitämiseksi;

b) ovat tarpeen ihmisten, eläinten tai kasvien elämän tai terveyden suojelemiseksi;

c) ovat välttämättömiä sellaisten lakien tai määräysten noudattamisen turvaamiseksi, jotka eivät ole ristiriidassa tämän sopimuksen määräysten kanssa, mukaan lukien i) harhaanjohtavien ja petoksellisten toimintatapojen ehkäiseminen ja sopimuksiin liittyvien maksulaiminlyöntien seurauksista huolehtiminen; ii) henkilöiden yksityisyyden suojaaminen henkilötietojen käsittelyssä ja levittämisessä sekä henkilöä koskevien tiedostojen ja tilitietojen luottamuksellisuuden turvaaminen; iii) turvallisuus; iv) tulliasetusten ja -menettelyjen soveltaminen; tai v) teollis- ja tekijänoikeuksien suoja;

d) koskevat kullan tai hopean tuontia tai vientiä;

e) ovat tarpeen taiteellisten, historiallisten tai arkeologisten kansallisaarteiden suojelemiseksi;

f) liittyvät uusiutumattomien luonnonvarojen suojeluun, jos kyseisten toimenpiteiden toteuttamisen ohella kotimarkkinoilla rajoitetaan tavaroiden tuotantoa tai kulutusta, palveluiden tuotantoa tai kulutusta ja kotimaisia sijoituksia;

g) koskevat vankityönä valmistettuja tuotteita; tai

h) eivät ole yhteensopivia kansallista kohtelua koskevan 19 artiklan kanssa, edellyttäen että erilaisen kohtelun tarkoituksena on varmistaa välittömien verojen tehokas tai tasapuolinen määrääminen tai kantaminen toisen osapuolen sijoittajien tai palvelujen tarjoajien taloudellisen toiminnan osalta.

69 artikla

Turvallisuuteen perustuvat poikkeukset

1. Mikään tässä sopimuksessa ei

a) vaadi osapuolia toimittamaan sellaisia tietoja, joiden paljastamisen ne katsovat olevan vastoin niiden keskeisiä turvallisuusetuja;

b) estä osapuolia toteuttamasta toimenpiteitä, jos ne katsovat ne välttämättömiksi suojellessaan keskeisiä turvallisuusetujaan, jotka i) liittyvät halkeavaan ja yhtyvään ydinmateriaaliin tai materiaaleihin, joista edellä mainitut ovat peräisin; ii) liittyvät taloudelliseen toimintaan, jonka tarkoituksena on suoraan tai välillisesti sotilaskohteen varustaminen; iii) liittyvät aseiden, ammusten ja sotatarvikkeiden tuotantoon tai kauppaan; iv) liittyvät kansallisen turvallisuuden tai kansallisen puolustuksen kannalta välttämättömiin julkisiin hankintoihin; tai v) toteutetaan sodan tai muun kansainvälisissä suhteissa ilmenevän hätätilanteen aikana, tai

c) estä osapuolia toteuttamasta toimia täyttääkseen velvoitteet, joihin ne ovat sitoutuneet rauhan ja kansainvälisen turvallisuuden ylläpitämiseksi.

2. Talouskumppanuussopimuskomitealle on toimitettava mahdollisimman kattavat tiedot 1 kohdan b ja c alakohdan mukaisesti toteutetuista toimenpiteistä ja niiden soveltamisen päättymisestä.

70 artikla

Verotus

1. Mikään tässä sopimuksessa tai sen yhteydessä hyväksytyssä järjestelyssä ei voi estää osapuolia tekemästä eroa eri tilanteessa olevien veronmaksajien välillä erityisesti näiden asuinpaikan osalta tai sen osalta, minne niiden pääoma on sijoitettu, kun ne soveltavat verolainsäädäntönsä asiaa koskevia säännöksiä.

2. Tämän sopimuksen tai sen yhteydessä hyväksytyn järjestelyn määräyksiä ei voida tulkita niin, että ne estävät sellaisen toimenpiteen käyttöönoton tai täytäntöönpanon, jonka tarkoituksena on kaksinkertaisen verotuksen välttämisestä tehtyjen sopimusten tai muiden verotusjärjestelyjen tai osapuolen sisäisen verolainsäädännön säännösten mukaisesti estää verojen kiertäminen kokonaan tai osittain.

3. Tämän sopimuksen määräykset eivät vaikuta minkään verotussopimuksen nojalla osapuolille kuuluviin oikeuksiin ja velvoitteisiin. Jos tämä sopimus ja tällainen verotussopimus ovat keskenään ristiriidassa, sovelletaan siltä osin verotussopimusta.







VII OSASTO

INSTITUTIONAALISET, YLEISET JA LOPPUMÄÄRÄYKSET

71 artikla

Neuvottelujen jatkaminen ja tämän sopimuksen täytäntöönpano

1. Osapuolet jatkavat neuvotteluja tämän sopimuksen määräysten mukaisesti.

2. Kun neuvottelut on saatu päätökseen, niistä johtuvat muutosesitykset saatetaan asianomaisten kansallisten viranomaisten hyväksyttäväksi.

72 artikla

Osapuolten määritelmä ja velvoitteiden täyttäminen

1. Tämän sopimuksen osapuolet ovat yhtäältä Norsunluurannikko, tässä sopimuksessa ’Norsunluurannikko-osapuoli’ tai ’Norsunluurannikko’, ja toisaalta Euroopan yhteisö tai sen jäsenvaltiot taikka Euroopan yhteisö ja sen jäsenvaltiot omilla, Euroopan yhteisön perustamissopimuksessa määrätyillä toimivaltaansa kuuluvilla aloilla, tässä sopimuksessa ’EY-osapuoli’.

2. Tässä sopimuksessa tarkoitetaan ’osapuolella’ tapauksen mukaan Norsunluurannikkoa tai EY-osapuolta. Käsitteellä ’osapuolet’ tarkoitetaan Norsunluurannikkoa ja EY-osapuolta.

3. Osapuolet toteuttavat kaikki tämän sopimuksen mukaisten velvoitteiden täyttämiseksi tarvittavat yleiset tai erityiset toimenpiteet ja varmistavat, että ne toimivat tässä sopimuksessa asetettujen tavoitteiden mukaisesti.

73 artikla

Talouskumppanuussopimuskomitea

1. Tämän sopimuksen täytäntöönpanoa varten perustetaan talouskumppanuussopimuskomitea kolmen kuukauden kuluessa tämän sopimuksen allekirjoittamisesta.

2. Osapuolet sopivat, että talouskumppanuussopimuskomitean kokoonpanossa, organisaatiossa ja toiminnassa noudatetaan yhdenvertaisuuden periaatetta. Komitea päättää organisaatiota ja toimintaa koskevista säännöistään.

3. Talouskumppanuussopimuskomitea vastaa kaikkien tämän sopimuksen piiriin kuuluvien alojen hallinnoinnista ja kaikkien tässä sopimuksessa mainittujen tehtävien toteuttamisesta.

4. Jotta helpotetaan tiedonvaihtoa ja varmistettaisiin tämän sopimuksen tehokas täytäntöönpano, kumpikin osapuoli nimeää talouskumppanuussopimuskomiteaan yhteyshenkilön.

5. Talouskumppanuussopimuskomitean kokoukset voivat olla avoimia kolmansille osapuolille. Länsi-Afrikan talous- ja rahaliiton (UEMOA) ja Länsi-Afrikan valtioiden talousyhteisön (ECOWAS) komiteat voidaan kutsua talouskumppanuussopimuskomitean kokouksiin niiden sisäisten menettelyjen mukaisesti.

74 artikla

Euroopan yhteisön syrjäisimmät alueet

1. Osapuolet ottavat huomioon Euroopan yhteisön syrjäisimpien alueiden ja Norsunluurannikon maantieteellisen läheisyyden ja pyrkivät vahvistamaan taloudellisia ja yhteiskunnallisia suhteita näiden alueiden ja Norsunluurannikon välillä, minkä vuoksi ne pyrkivät erityisesti helpottamaan yhteistyötä kaikilla tämän sopimuksen piiriin kuuluvilla aloilla sekä helpottamaan tavara- ja palvelukauppaa, edistämään investointeja ja rohkaisemaan liikenne- ja viestintäyhteyksiä syrjäisimpien alueiden ja Norsunluurannikon välillä.

2. Edellä 1 kohdassa vahvistettuihin tavoitteisiin on aina mahdollisuuksien mukaan pyrittävä tukemalla Norsunluurannikon ja syrjäisimpien alueiden yhteistä osallistumista tämän sopimuksen piiriin kuuluviin Euroopan yhteisön puite- ja erityisohjelmiin.

3. EY-osapuoli pyrkii varmistamaan Euroopan yhteisön koheesio- ja kehityspolitiikan eri rahoitusvälineiden välisen yhteensovittamisen, jotta niillä voidaan tukea Norsunluurannikon ja Euroopan yhteisön syrjäisimpien alueiden välistä yhteistyötä tämän sopimuksen piiriin kuuluvilla aloilla.

4. Mikään tässä sopimuksessa ei estä EY-osapuolta soveltamasta nykyisiä toimenpiteitä, jotka kohdistuvat syrjäisimpien alueiden rakenteelliseen, sosiaaliseen ja taloudelliseen tilanteeseen Euroopan yhteisön perustamissopimuksen 299 artiklan 2 kohdan mukaisesti.

75 artikla

Voimaantulo ja irtisanominen

1. Tämä sopimus allekirjoitetaan, ratifioidaan tai hyväksytään kunkin osapuolen valtiosäännön asettamien vaatimusten ja EY-osapuolen osalta sisäisten sääntöjen ja menettelyjen mukaisesti.

2. Sopimus tulee voimaan sitä kuukautta seuraavan kuukauden ensimmäisenä päivänä, jonka kuluessa Norsunluurannikko-osapuoli ja EY-osapuoli ovat ilmoittaneet toisilleen tätä tarkoittavien menettelyjen päätökseen saattamisesta.

3. Ilmoitukset lähetetään Euroopan unionin neuvoston pääsihteerille, joka on tämän sopimuksen tallettaja.

4. Sopimuksen voimaantuloon asti osapuolet sopivat soveltavansa sopimusta väliaikaisesti, niiden lakien mukaisesti tai ratifioimalla sopimus.

5. Väliaikaisesta soveltamisesta ilmoitetaan tallettajalle. Sopimusta sovelletaan väliaikaisesti kymmenen (10) päivän kuluttua siitä, kun ilmoitus väliaikaisesta soveltamisesta on saatu sekä Euroopan yhteisöltä ja Norsunluurannikolta.

6. Sen estämättä, mitä 4 kohdassa määrätään, EY-osapuoli ja Norsunluurannikko voivat soveltaa sopimusta joko kokonaisuudessaan tai osittain ennen sen väliaikaista soveltamista, sikäli kuin se on niiden sisäisen lainsäädännön mukaan mahdollista.

7. Osapuoli voi ilmoittaa toiselle osapuolelle kirjallisesti aikomuksestaan irtisanoa tämä sopimus. Irtisanominen tulee voimaan kuusi kuukautta toiselle osapuolelle annetun ilmoituksen jälkeen.

8. Tämä sopimus korvataan EY-osapuolen kanssa aluetasolla tehtävällä kattavalla talouskumppanuussopimuksella mainitun sopimuksen voimaantulopäivänä. Tässä tapauksessa osapuolet pyrkivät säilyttämään kattavassa aluetason kumppanuussopimuksessa keskeiset osat Norsunluurannikon tällä sopimuksella saamista etuuksista.

76 artikla

Alueellinen soveltamisala

Tätä sopimusta sovelletaan alueisiin, joihin sovelletaan Euroopan yhteisön perustamissopimusta siinä määrätyin edellytyksin, sekä Norsunluurannikkoon.

77 artikla

Uusien Euroopan unionin jäsenvaltioiden liittyminen

1. Talouskumppanuussopimuskomitealle ilmoitetaan kaikista kolmansien maiden hakemuksista, jotka koskevat liittymistä jäseneksi Euroopan unioniin. Euroopan unionin ja hakijavaltion välisten neuvottelujen aikana EY-osapuoli ilmoittaa Norsunluurannikolle kaikki asiaankuuluvat tiedot, ja Norsunluurannikko puolestaan ilmoittaa EY-osapuolelle omat näkökantansa, jotta ne voidaan ottaa täysin huomioon. EY-osapuoli ilmoittaa Norsunluurannikolle kaikki liittymiset Euroopan unioniin.

2. Euroopan unionin uudet jäsenvaltiot liittyvät tähän sopimukseen liittymisasiakirjaan sisältyvän lausekkeen perusteella siitä päivästä alkaen, jona ne liittyvät Euroopan unioniin. Jos Euroopan unioniin liittymistä koskevassa liittymisasiakirjassa ei määrätä Euroopan unionin uuden jäsenvaltion ilman eri toimenpiteitä tapahtuvasta liittymisestä tähän sopimukseen, kyseinen jäsenvaltio liittyy siihen tallettamalla liittymisasiakirjan Euroopan unionin neuvoston pääsihteeristöön, joka toimittaa siitä oikeaksi todistetut jäljennökset Norsunluurannikko-osapuolelle.

3. Osapuolet tarkastelevat uusien Euroopan unionin jäsenvaltioiden sopimukseen liittymisen vaikutuksia. Talouskumppanuussopimuskomitea voi tarvittaessa päättää siirtymävaiheen toimista tai muutosten tekemisestä.

78 artikla

Rahoituskysymyksiä koskeva vuoropuhelu

Osapuolet sopivat vuoropuhelun ja avoimuuden edistämisestä ja parhaiden toimintatapojen jakamisesta veropolitiikan ja -hallinnon alalla.

79 artikla

Yhteistyö laittomien rahoitustoimien torjunnassa

EY-osapuoli ja Norsunluurannikko sitoutuvat estämään ja torjumaan laittomia ja vilpillisiä toimia ja korruptiota, rahanpesua ja terrorismin rahoitusta. Tätä tarkoitusta varten osapuolet toteuttavat tarvittavat lainsäädännölliset ja hallinnolliset toimenpiteet, jotta voidaan noudattaa kansainvälisiä normeja, mukaan lukien ne, joista on määrätty korruption vastaisessa Yhdistyneiden Kansakuntien yleissopimuksessa, valtioiden rajat ylittävän järjestäytyneen rikollisuuden vastaisessa Yhdistyneiden Kansakuntien yleissopimuksessa ja sen pöytäkirjoissa, terrorismin rahoituksen vastaisessa Yhdistyneiden Kansakuntien yleissopimuksessa sekä rahoitusalan rahanpesutyöryhmän antamissa suosituksissa. EY-osapuoli ja Norsunluurannikko sopivat tietojen vaihdosta ja yhteistyöstä näillä aloilla.

80 artikla

Suhde muihin sopimuksiin

1. Cotonoun sopimuksen 3. osan II osastoon sisältyviä kehitysyhteistyötä koskevia artikloja lukuun ottamatta kaikissa tapauksissa, joissa tämän sopimuksen ja Cotonoun sopimuksen 3. osan II osaston määräykset ovat ristiriidassa, sovelletaan tämän sopimuksen määräyksiä.

2. Minkään tässä sopimuksessa ei saa tulkita estävän Euroopan yhteisöä tai Norsunluurannnikkoa ottamasta käyttöön aiheellisiksi katsottavia toimenpiteitä, kauppaan liittyvät toimenpiteet mukaan luettuina, siten kuin Cotonoun sopimuksen 11 b, 96 ja 97 artiklassa on määrätty.

3. Osapuolet sopivat, että mikään tässä sopimuksessa ei edellytä, että ne toimivat tavalla, joka ei olisi yhteensopiva niiden WTO-velvoitteiden kanssa.

▼M1

81 artikla

Todistusvoimaiset tekstit

Tämä sopimus laaditaan kahtena kappaleena bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja jokainen teksti on yhtä todistusvoimainen.

▼B

82 artikla

Liitteet

Tämän sopimuksen lisäykset, liitteet ja pöytäkirjat ovat erottamaton osa tätä sopimusta.

TÄMÄN VAKUUDEKSI alla mainitut täysivaltaiset edustajat ovat allekirjoittaneet tämän sopimuksen.

Съставено съответно в Абиджан на двайсет и шести ноември две хиляди и осма година и в Брюксел на двайсет и втори януари две хиляди и девета година.

Hecho en Abiyán el veintiséis de noviembre de dos mil ocho y en Bruselas el veintidós de enero de dos mil nueve, respectivamente.

V Abidžanu dne dvacátého šestého listopadu dva tisíce osm a v Bruselu dne dvacátého druhého ledna dva tisíce devět.

Udfærdiget i henholdsvis Abidjan, den seksogtyvende november to tusind og otte, og Bruxelles, den toogtyvende januar to tusind og ni.

Geschehen zu Abidjan am sechsundzwanzigsten November zweitausendacht und zu Brüssel am zweiundzwanzigsten Januar zweitausendneun.

Koostatud kahe tuhande kaheksanda aasta novembrikuu kahekümne kuuendal päeval Abidjanis ja kahe tuhande üheksanda aasta jaanuarikuu kahekümne teisel päeval Brüsselis.

Έγινε στο Αμπιτζάν στις είκοσι έξι Νοεμβρίου του έτους δύο χιλιάδες οκτώ και στις Βρυξέλλες στις είκοσι δύο Ιανουαρίου του έτους δύο χιλιάδες εννιά.

Done at Abidjan on the twenty-sixth day of November in the year two thousand and eight and at Brussels on the twenty-second day of January in the year two thousand and nine, respectively.

Fait respectivement à Abidjan, le vingt-six novembre deux mille huit et à Bruxelles, le vingt-deux janvier deux mille neuf.

Fatto ad Abidjan, il ventisei novembre duemilaotto, e a Bruxelles, il ventidue gennaio duemilanove, rispettivamente.

Abidžanā, divi tūkstoši astotā gada divdesmit sestajā novembrī, un Briselē, divi tūkstoši devītā gada divdesmit otrajā janvārī.

Priimta atitinkamai du tūkstančiai aštuntų metų lapkričio dvidešimt šeštą dieną Abidžane ir du tūkstančiai devintų metų sausio dvidešimt antrą dieną Briuselyje.

Kelt Abidjanban, a kétezer-nyolcadik év november havának huszonhatodik napján, illetve Brüsszelben, a kétezer-kilencedik év január havának huszonkettedik napján.

Magħmul f'Abdijan fis-sitta u għoxrin jum ta' Novembru fis-sena elfejn u tmienja u fi Brussell fit-tnejn u għoxrin jum ta' Jannar tas-sena elfejn u disgħa, rispettivament.

Gedaan te Abidjan op zesentwintig november tweeduizend acht, respectievelijk Brussel op tweeëntwintig januari tweeduizend negen.

Sporządzono w Abidżanie dnia dwudziestego szóstego listopada dwa tysiące ósmego roku oraz w Brukseli dnia dwudziestego drugiego stycznia dwa tysiące dziewiątego roku.

Feito em Abidjã, no dia vinte e seis de Novembro do ano de dois mil e oito, e em Bruxelas, no dia vinte e dois de Janeiro do ano de dois mil e nove.

Încheiat la Abidjan la douăzeci și șase noiembrie două mii opt, respectiv la Bruxelles la douăzeci și două ianuarie două mii nouă.

V Abidžane dvadsiateho šiesteho novembra dvetisícosem a v Bruseli dvadsiateho druhého januára dvetisícdeväť.

V Abidžanu, šestindvajsetega novembra leta dva tisoč osem, in v Bruslju, dvaindvajsetega januarja leta dva tisoč devet.

Tehty Abidjanissa kahdentenakymmenentenäkuudentena päivänä marraskuuta vuonna kaksituhattakahdeksan ja Brysselissä kahdentenakymmenentenätoisena päivänä tammikuuta vuonna kaksituhattayhdeksän.

Utfärdat i Abidjan den tjugosjätte november tjugohundraåtta och i Bryssel den tjugoandra januari tjugohundranio.

Pour la République de Côte d'Ivoire

За Европейската общност

Por la Comunidad Europea

Za Evropské společenství

For Det Europæiske Fællesskab

Für die Europäische Gemeinschaft

Euroopa Ühenduse nimel

Για την Ευρωπαϊκή Κοινότητα

For the European Community

Pour la Communauté européenne

Per la Comunità europea

Eiropas Kopienas vārdā

Europos bendrijos vardu

az Európai Közösség részéről

Għall-Komunità Ewropea

Voor de Europese Gemeenschap

W imieniu Wspólnoty Europejskiej

Pela Comunidade Europeia

Pentru Comunitatea Europeană

Za Európske spoločenstvo

Za Evropsko skupnost

Euroopan yhteisön puolesta

På Europeiska gemenskapens vägnar

Pour la République française

Voor het Koninkrijk België

Pour le Royaume de Belgique

Für das Königreich Belgien

Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest.

Cette signature engage également la Communauté française, la Communauté flamande, la Communauté germanophone, la Région wallonne, la Région flamande et la Région de Bruxelles-Capitale.

Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.

За Република България

Za Českou republiku

På Kongeriget Danmarks vegne

Für die Bundesrepublik Deutschland

Eesti Vabariigi nimel

Thar cheann Na hÉireann

For Ireland

Για την Ελληνική Δημοκρατία

Por el Reino de España

Per la Repubblica italiana

Για την Ελληνική Δημοκρατία

Latvijas Republikas vārdā

Lietuvos Respublikos vardu

Pour le Grand-Duché de Luxembourg

A Magyar Köztársaság részéről

Għal Malta

Voor het Koninkrijk der Nederlanden

Für die Republik Österreich

W imieniu Rzeczypospolitej Polskiej

Pela República Portuguesa

Pentru România

Za Republiko Slovenijo

Za Slovenskú republiku

Suomen tasavallan puolesta

För Republiken Finland

För Konungariket Sverige

For the United Kingdom of Great Britain and Northern Ireland

LISÄYS I

Euroopan yhteisöön ensisijaisesti vietäväksi tarkoitetut Norsunluurannikon tuotteet

Norsunluurannikko määrittää nämä tuotteet ja ilmoittaa ne talouskumppanuussopimuskomitealle viimeistään kolmen kuukauden kuluessa tämän sopimuksen allekirjoittamispäivästä.

LISÄYS II

Toimivaltaiset viranomaiset

A. Euroopan yhteisön toimivaltaiset viranomaiset

Valvonta kuuluu sekä jäsenvaltioiden kansallisille viranomaisille että Euroopan yhteisöjen komissiolle. Tässä sovelletaan seuraavia määräyksiä:

— Norsunluurannikkoon suuntautuvan viennin osalta jäsenvaltiot ovat vastuussa tuotanto-olosuhteiden ja -vaatimusten valvonnasta, mukaan lukien pakollisten tarkastusten suorittaminen ja hyväksyttyjen standardien ja vaatimusten noudattamista osoittavien terveystodistusten (tai eläinten hyvinvointia koskevien todistusten) antaminen.

— Norsunluurannikolta peräisin olevan tuonnin osalta jäsenvaltiot ovat vastuussa valvonnasta, jossa varmistetaan, että tuonti on Euroopan yhteisön vahvistamien tuontiedellytysten mukaista.

— Euroopan yhteisöjen komissio on vastuussa yleisestä yhteensovittamisesta, tarkastuksista tai tarkastusjärjestelmien tarkastuksesta ja sellaisten tarvittavien lainsäädännöllisten toimenpiteiden toteuttamisesta, joilla varmistetaan standardien ja vaatimusten yhdenmukainen soveltaminen Euroopan sisämarkkinoilla.

B. Norsunluurannikon toimivaltaiset viranomaiset

Norsunluurannikko nimeää nämä viranomaiset, ja luettelo toimitetaan talouskumppanuussopimuskomitealle viimeistään kolmen kuukauden kuluessa tämän sopimuksen allekirjoittamispäivästä.

LIITE 1

Norsunluurannikolta peräisin oleviin tuotteisiin sovellettavat tullit

1. Jollei 2, 4, 5, 6 ja 7 kohdasta muuta johdu, tämän sopimuksen tultua voimaan EY-osapuolen tuontitullit, jäljempänä ’EY:n tullit’, poistetaan kokonaan kaikilta harmonoidun järjestelmän 1–97 ryhmään, ei kuitenkaan 93 ryhmään, kuuluvilta tuotteilta, jotka ovat peräisin Norsunluurannikolta. EY-osapuoli pitää edelleen voimassa 93 ryhmän tuotteisiin sovellettavat suosituimmuustullit.

2. Nimikkeen 1006 tuotteisiin sovellettavat tuontitullit poistetaan 1 päivästä tammikuuta 2010, lukuun ottamatta alanimikkeen 1006 10 10 tuotteisiin sovellettavia tuontitulleja, jotka poistetaan 1 päivästä tammikuuta 2008.

3. Osapuolet sopivat, että Cotonoun sopimuksen sokeria koskevan pöytäkirjan 3, jäljempänä ’sokeria koskeva pöytäkirja’, määräyksiä sovelletaan edelleen 30 päivään syyskuuta 2009. EY-osapuoli ja Norsunluurannikko sopivat, että kyseisen päivämäärän jälkeen sokeria koskeva pöytäkirja ei enää ole niiden välillä voimassa. Sokeria koskevan pöytäkirjan 4 artiklan 1 kohtaa sovellettaessa vuosien 2008–2009 toimitusjakso on 1 päivästä heinäkuuta 200830 päivään syyskuuta 2009. Takuuhinta 1 päivän heinäkuuta 2008 ja 30 päivän syyskuuta 2009 väliseksi ajaksi päätetään 5 artiklan 4 kohdan mukaisissa neuvotteluissa.

4. Norsunluurannikolta peräisin oleviin nimikkeen 1701 tuotteisiin sovellettavat EY:n tullit poistetaan 1 päivästä lokakuuta 2009. Tuotavaksi tarkoitetuille tuotteille ei myönnetä tuontilupaa, ellei tuoja sitoudu ostamaan sellaisia tuotteita vähintään hinnoilla, jotka vastaavat sokeria koskevassa pöytäkirjassa EY-osapuoleen tuotavalle sokerille määrättyä takuuhintaa.

5. a) EY-osapuoli voi 1 päivän lokakuuta 2009 ja 30 päivän syyskuuta 2015 välisenä aikana periä sovellettavaa suosituimmuustullia Norsunluurannikolta peräisin olevista nimikkeen 1701 sokerituotteista, jos seuraavat valkoisena sokerina ilmaistut määrät ylittyvät, jolloin niiden katsotaan aiheuttavan häiriötä EY-osapuolen sokerimarkkinoilla: i) 3,5 miljoonaa tonnia markkinointivuoden aikana sellaisten tuotteiden osalta, jotka ovat peräisin Cotonoun sopimuksen allekirjoittaneista Afrikan, Karibian ja Tyynenmeren valtioiden ryhmän jäseninä olevista valtioista (AKT-valtiot), ja ii) 1,38 miljoonaa tonnia markkinointivuonna 2009/2010 sellaisten tuotteiden osalta, jotka ovat peräisin niistä AKT-valtioista, joita Yhdistyneet Kansakunnat (YK) ei tunnusta vähiten kehittyneiksi maiksi. 1,38 miljoonan tonnin määrä nousee 1,45 miljoonaan tonniin markkinointivuonna 2010/2011 ja 1,6 miljoonaan tonniin seuraavien neljän markkinointivuoden aikana. b) Niistä allekirjoittaneista Länsi-Afrikan valtioista, jotka YK tunnustaa vähiten kehittyneiksi maiksi, peräisin olevien nimikkeen 1701 tuotteiden tuontiin ei sovelleta 5 kohdan a alakohdan määräyksiä. Kyseiseen tuontiin sovelletaan kuitenkin 25 artiklan määräyksiä (suojalauseke) ( 4 ). c) Sovellettavan suosituimmuustullin periminen päättyy sen markkinointivuoden lopussa, jona se otettiin käyttöön. d) Kaikista tämän kohdan nojalla toteutettavista toimenpiteistä on ilmoitettava välittömästi talouskumppanuussopimuskomitealle, jossa niitä käsitellään määräajoin.

6. Sopimuksen 25 artiklan (suojalausekkeen) määräysten soveltamiseksi 1 päivästä lokakuuta 2015 voidaan katsoa nimikkeeseen 1701 kuuluvien tuotteiden markkinoilla ilmenevän häiriötä, jos valkoisen sokerin keskihinta yhteisössä laskee kahtena peräkkäisenä kuukautena alle 80 prosenttiin edellisenä markkinointivuonna vallinneesta valkoisen sokerin keskihinnasta yhteisössä.

7. Nimikkeisiin 1704 90 99 , 1806 10 30 , 1806 10 90 , 2106 90 59 ja 2106 90 98 kuuluviin tuotteisiin sovelletaan 1 päivästä tammikuuta 200830 päivään syyskuuta 2015 erityistä valvontajärjestelyä sen varmistamiseksi, että 4 ja 5 kohdassa määrättyjä järjestelyjä ei kierretä. Jos Norsunluurannikolta peräisin olevan yhden tai useamman kyseisen tuotteen tuonnin määrä lisääntyy kumulatiivisesti tarkasteltuna yli 20 prosenttia kahdentoista peräkkäisen kuukauden aikana verrattuna kolmen edellisen kahdentoista kuukauden jakson vuotuisen tuonnin keskiarvoon, EY-osapuoli tarkastelee kyseisen tuonnin kauppavirtoja, taloudellisia perusteita ja sokeripitoisuutta, ja jos se katsoo kyseistä tuontia käytettävän 4 ja 5 kohdassa määrättyjen järjestelyjen kiertämiseen, se voi keskeyttää etuuskohtelun ja ottaa käyttöön suosituimmuustullit, joita sovelletaan Euroopan yhteisöjen yhteisen tullitariffin mukaisesti Norsunluurannikolta peräisin olevien, nimikkeisiin 1704 90 99 , 1806 10 30 , 1806 10 90 , 2106 90 59 ja 2106 90 98 kuuluvien tuotteiden tuonnissa. Tämän kohdan mukaisiin toimiin sovelletaan 5 kohdan b, c ja d alakohtaa soveltuvin osin.

8. Lokakuun 1 päivän 2009 ja 30 päivän syyskuuta 2012 välisenä aikana nimikkeen 1701 tuotteille myönnetään tuontilupia ainoastaan siinä tapauksessa, että tuoja sitoutuu ostamaan kyseiset tuotteet hintaan, joka on vähintään 90 prosenttia EY-osapuolen kyseiseksi markkinointivuodeksi asettamasta viitehinnasta.

9. Edellä olevaa 1 kohtaa ei sovelleta sellaisiin Norsunluurannikolta peräisin oleviin nimikkeen 0803 00 19 tuotteisiin, jotka on luovutettu vapaaseen liikkeeseen EY-osapuolen syrjäisimmillä alueilla. Edellä olevaa 1, 3 ja 4 kohtaa ei sovelleta sellaisiin Norsunluurannikolta peräisin oleviin nimikkeen 1701 tuotteisiin, jotka on luovutettu vapaaseen liikkeeseen Ranskan merentakaisissa departementeissa. Tätä määräystä sovelletaan kymmenen vuotta. Ajanjaksoa jatketaan vielä kymmenellä vuodella, jolleivät osapuolet toisin sovi.

LIITE 2

EY-Osapuolesta peräisin oleviin tuotteisiin sovellettavat tullit

Norsunluurannikko vapauttaa EY-osapuolesta peräisin olevien tuotteiden tuontia sen alueelle.

Tätä tarkoitusta varten se perustaa neljä tuoteryhmää: A, B, C ja D.

Vapauttamisaikataulu on seuraava:

Ryhmään A kuuluvien tuotteiden osalta vapauttamisjakso on 1 päivästä tammikuuta 200831 päivään joulukuuta 2012 eli viisi (5) vuotta.

Ryhmään B kuuluvien tuotteiden osalta vapauttamisjakso on 1 päivästä tammikuuta 201331 päivään joulukuuta 2017 eli viisi (5) vuotta.

Ryhmään C kuuluvien tuotteiden osalta vapauttamisjakso on 1 päivästä tammikuuta 201831 päivään joulukuuta 2022 eli viisi (5) vuotta.

Ryhmän D tuotteet eivät kuulu vapautusten piiriin.







Norsunluurannikon HS-nimike Tulli 2008 Ryhmä A B C D Vapauttamisvuosi 01/07 01/01 01/01 01/01 01/01 01/01 01/01 01/01 01/01 01/01 01/01 01/01 01/01 01/01 01/01 2009 2010 2011 2012 2013 2014 2015 2016 2017 2018 2019 2020 2021 2022 2023 0101100000 5 A 1/01/2011 5 5 0 0 0 0 0 0 0 0 0 0 0 0 0 0101900000 20 D Suljettu pois 20 20 20 20 20 20 20 20 20 20 20 20 20 20 20 0102100000 5 A 1/01/2011 5 5 0 0 0 0 0 0 0 0 0 0 0 0 0 0102900000 20 D Suljettu pois 20 20 20 20 20 20 20 20 20 20 20 20 20 20 20 0103100000 5 A 1/01/2011 5 5 0 0 0 0 0 0 0